Fico si uctil pamiatku  Dubčeka, normalizácia si podľa premiéra vypýtala veľkú daň

Na hrob Alexandra Dubčeka chodí premiér každý rok.

BRATISLAVA. Je obrovská škoda, že Pražská a Bratislavská jar boli zastavené, pretože dnes by bolo Slovensko podstatne ďalej, povedal v pondelok premiér Robert Fico (Smer) po tom, čo položil veniec na hrob čelného predstaviteľa Pražskej jari Alexandra Dubčeka. Pripomenul si tým vpád vojsk Varšavskej zmluvy na územie vtedajšieho Československa v auguste 1968. Normalizácia v 70. rokoch počas okupácie Československa si podľa Fica vypýtala veľkú daň, ktorú Slovensko aj Česká republika zaplatili. Premiér je rád, že v Novembri '89 "sme nastúpili cestu a dnes je Slovensko vnímané ako krajina, ktorá je demokratická, slobodná a bezpečná". Celkovo sa Slovensko podľa jeho slov dnes považuje za mimoriadne slobodné a nemieni to ohroziť. "Budem robiť všetko preto, na rozdiel od iných krajín, aby tieto elementárne hodnoty, ktoré máme, sloboda a demokracia, boli naďalej rozvíjané. Neexistuje žiadna tendencia, ktorá by mala potláčať to, čo sme za posledné roky dosiahli," vyhlásil Fico. Na hrob Alexandra Dubčeka chodí Fico každý rok. "Mám tradíciu každý rok, keď si pripomíname augustové udalosti z roku 1968, prichádzam sem a na hrob človeka, ktorý v tom čase zohrával veľmi dôležitú úlohu, Alexandra Dubčeka kladiem veniec. Považujem to za najvhodnejší spôsob pripomenutia si toho, čo sa 21. augusta 1968 stalo," vysvetlil. Je podľa neho obrovská škoda, že Dubček nemal so svojimi kolegami, ktorí videli inú perspektívu vtedajšieho Československa, možnosť pokračovať vo svojich víziách. Zahraniční diplomati, politici, ako aj zástupcovia Konfederácie politických väzňov Slovenska si pred budovou Univerzity Komenského v Bratislave pripomenuli 49-výročie vpádu vojsk . Spolu so zástupcami prezidentskej Čestnej stráže tiež položili vence k pamätnej tabuli, ktorá pripomína tri osoby, ktoré zabili okupačné vojská. Podľa predsedu správnej rady Ústavu pamäti národa Ondreja Krajňáka invázia dokazuje, že komunistický režim je nereformovateľný. Obrodný proces z prvej polovice roku 1968 podľa neho priniesol napríklad väčšiu slobodu prejavu, lepšie vzťahy s cirkvami, súdne rehabilitácie alebo možnosť cestovať do zahraničia. "Doktríny ako vláda jednej strany alebo priateľstvo so Sovietskym zväzom však ostali," uviedol s tým, že aj spomínané reformy prekážali tvrdému jadru, ktoré predstavoval napríklad Vasiľ Biľak. Osoby okolo neho stáli aj za tzv. pozývacím listom, ktorým ZSSR obhajoval inváziu. Podľa Krajňáka v súčasnej dobe navštevujú pamätníky totalitných režimov aj nacisti a komunisti. "Myslia si, že stačí bojovať proti jednej totalite a druhú môžu vyznávať," uviedol. Podľa podpredsedu Konfederácie politických väzňov Slovenska Jozefa Baníka je potrebné históriu pripomínať najmä mladým. "Diktatúra proletariátu umožňovala vládnucej triede likvidovať celé triedy a národy," vyhlásil. Rektor Univerzity Komenského Karol Mičieta zdôraznil, že úlohou akademickej obce je v tejto oblasti pravdivo skúmať, pripomínať a interpretovať našu históriu. "Tieto udalosti musíme vysvetľovať, aby aj mladí pochopili ich význam," povedal. V noci z 20. na 21. augusta 1968 vtrhli vojská Varšavskej zmluvy, okrem Rumunska, do Československej socialistickej republiky. Jednotky Poľska, Maďarska, Bulharska a Nemeckej demokratickej republiky sa neskôr stiahli, no ZSSR rozmiestnil svoje vojská na území ČSSR. Sovietske vojská sa nakoniec stiahli až v roku 1991. Táto vojenská invázia bola najväčšou ozbrojenou akciou v Európe od konca druhej svetovej vojny. Nádeje vkladané do vtedajšieho obrodného demokratizačného procesu v komunistickej strane a spoločnosti vedené prvým tajomníkom ÚV KSČ Alexandrom Dubčekom okupácia zmarila a nastúpila takzvaná politika normalizácie. Za prvého, neskôr generálneho tajomníka Ústredného výboru Komunistickej strany Československa bol na jar roku 1969 zvolený Gustáv Husák, ktorý sa v roku 1975 stal aj prezidentom. Okupácia si vyžiadala desiatky mŕtvych a stovky zranených. Československá vláda zaznamenala od 21. augusta do 3. septembra 1968 72 mŕtvych, napokon ich priznala 90. Počty zranených sa líšili. Vojská za sebou nechali zničené cesty a rozstrieľané fasády domov. Podľa odhadov vtedajšieho ministerstva financií bola výška priamych škôd 1,4 miliardy korún. Neskôr boli škody odhadnuté na 4,48 miliardy korún, nepriame škody však boli oveľa vyššie. V súvislosti s pozvaním vojsk Varšavskej zmluvy do krajiny sa pred súdom ocitli viacerí predstavitelia komunistického režimu, nikto však nebol potrestaný.


Pentagon oznámil zabitie vodcu IS v Afganistane Abú Saída

Strata šéfa spomalí postup teroristickej skupiny o niekoľko dní i týždňov.

WASHINGTON. Vodcu extrémistickej organizácie Islamský štát (IS) v Afganistane Abú Saída zabili v utorok príslušníci amerických jednotiek počas leteckého náletu vo východoafganskej provincii Kunar. S odvolaním sa na vyhlásenie Pentagonu o tom v piatok informovala agentúra AP. Americký minister obrany Jim Mattis vyhlásil, že zabitie Abú Saída je dôležité v tom, že strata šéfa spomalí postup tejto teroristickej skupiny o niekoľko dní i týždňov. Hovorkyňa Pentagonu Dana Whiteová spresnila, že okrem Abú Saída zabili Spojené štáty počas leteckého útoku aj ďalších príslušníkov tejto islamistickej organizácie. Afganské vládne sily s podporou USA spustili novú ofenzívu proti odnoži Islamského štátu operujúcej vo východnom Afganistane začiatkom marca, po tom, ako militanti z IS začali získavať v tejto časti krajiny prevahu.


Parlament v septembri privíta verejnosť, chystá sa aj úprava okolia

Minulý rok sa Deň otvorených dverí v NR SR nekonal.

BRATISLAVA. Parlament sa po minuloročnej prestávke opäť chystá otvoriť brány verejnosti, a to tradične 1. septembra, na výročie podpísania Ústavy Slovenskej republiky (1.9.). Ľudia si budú môcť okrem priestorov Národnej rady (NR) SR prezrieť i reprezentačné miestnosti Bratislavského hradu, pripravený je pre nich aj kultúrny program. Informoval o tom komunikačný odbor parlamentu. Minulý rok sa Deň otvorených dverí (DOD) v NR SR nekonal. Šéf parlamentu Andrej Danko to vtedy odôvodnil podujatiami, ktoré súviseli so slovenským predsedníctvom v Rade EÚ. DOD napríklad nebol ani v roku 2014, parlamentu vtedy šéfoval Pavol Paška, podľa neho bolo treba šetriť. Pred tohtoročným DOD sa chystá úprava okolia NR SR, ktoré prechádza zazemnením trávnatých plôch, skultúrnením zelene a nevyhnutnými opravami.


Súd v Guatemale zastavil vyhostenie protikorupčného vyšetrovateľa prezidentom

Spolu s tamojšou generálnou prokurátorkou iniciovali konanie o odňatí imunity prezidenta.

GUATEMALA. Najvyšší súd Guatemaly v nedeľu na svojom mimoriadnom zasadnutí pozastavil nečakané rozhodnutie prezidenta Jimmyho Moralesa o vypovedaní popredného protikorupčného vyšetrovateľa OSN Ivána Velásqueza z krajiny. Uviedla to agentúra DPA. Morales len krátko predtým vyhlásil Velásqueza, ktorý začal voči nemu viesť vyšetrovanie, za "nežiaducu osobu". Prezident tiež oznámil, že odvolal ministra zahraničných vecí Carlosa Raúla Moralesa za to, že v piatok na stretnutí s generálnym tajomníkom OSN Antóniom Guterresom v New Yorku odmietol vyzvať Velásqueza, aby odišiel z Guatemaly. Kolumbijský advokát Velásquez stojí na čele Medzinárodnej komisie proti beztrestnosti v Guatemale (CICIG), ktorej vytvorenie schválila OSN v decembri 2006 s cieľom odhaľovať korupciu a inú trestnú činnosť v tejto stredoamerickej krajine. Velásquez a guatemalská generálna prokurátorka Thelma Aldanová iniciovali v piatok na najvyššom súde konanie o odňatí imunity prezidenta. Moralesa obviňujú z nezákonného financovania jeho kampane v prezidentských voľbách v roku 2015. Morales následne v nedeľu nariadil, aby Velásquez "okamžite" opustil krajinu. Jeho vyhostenie je "v záujme obyvateľov Guatemaly a posilnenia právneho štátu a jeho inštitúcií". V roku 2015 komisia OSN a guatemalská prokuratúra odhalili úplatkársku aféru, ktorá viedla až k rezignácii vtedajšieho prezidenta Otta Péreza Molinu. Bývalý komik a televízna hviezda Morales nastúpil na jeho miesto v januári 2016. Politický nováčik profitoval zo znechutenia voličov z etablovaných politikov. Okrem iného sľúbil, že od prvého dňa povedie vojnu proti korupcii. Guatemala je považovaná za jednu z najviac skorumpovaných krajín na svete.


Čaputová: Je legitímna úvaha, aby bol 28. október štátnym sviatkom

Prezidentka sa vyjadrila aj ku Glváčovi a k situácii v justícii.

BRATISLAVA. Podľa prezidentky Zuzany Čaputovej je to legitímna úvaha, aby bol 28. október, deň vzniku Československa, štátnym sviatkom. Povedala to v pondelok na brífingu po slávnostnom kladení vencov pri soche Milana Rastislava Štefánika v hlavnom meste. Zdôraznila, že bez vzniku Československa nemuselo samostatné Slovensko nikdy vzniknúť. Ocenila tiež, že bolo pokrokovým demokratickým štátom, kde mali ženy volebné právo. „Je to vhodné úvahy a je to legitímna úvaha. Bez tohoto dátumu by sme zrejme dnes netvorili ani samostatný štátny útvar, takže je to jeden z najvýznamnejších dní, ktorý si treba pamätať a pripomínať možno aj týmto spôsobom,” povedala prezidentka na margo otázky, či by 28. október nemal byť štátnym sviatkom. Ako dodala, v histórii je to unikát, že dva blízke národy sa rozhodli vytvoriť celok, ktorý mal byť pilierom budúcej Európy. „Je nepochybné, že vďaka tomu sa zvýšila životná úroveň a sociálno-ekonomická situácia," povedala Čaputová. Zdôraznila pritom, že už v tej dobe bolo Československo pokrokovým štátom, kde mali ženy volebné právo. Podľa nej je stále vo vrcholovej politike málo žien a dúfa, že aj jej zvolenie bude ženy motivovať, aby sa viac zapájali do verejného diania.Prezidentka sa vyjadrila aj k aktuálnej situácii v justícii. „Posledné dianie vnímam pozitívne. Jednak kroky, ktoré znamenali disciplinárne návrhy, ktoré umožnili prerušenie výkonu funkcie sudcu, ale zároveň vnímam veľmi pozitívne aj hlasy zvnútra justície aj od sudcov, aj od prokurátorov. Ozývajú sa sudcovia menších okresných súdov, sudcovia najvyššieho súdu, zasadá komisia súdnej rady, ozýva sa rada prokurátorov a etická komisia prokuratúry a to je presne súčasť ozdravného procesu, ktorý, verím, bude dokonaný,” povedala. Podpredsedu Národnej rady Slovenskej republiky Martina Glváča (Smer) na odchod z funkcie priamo prezidentka nevyzvala. Podľa vlastných slov očakáva, že on sám zaujme k tejto veci postoj.


Tréner Manchestru United o hviezdnom Sánchezovi: Je ako nádoba s kečupom

MANCHESTER. Tréner futbalistov Manchestru United Ole Gunnar Solskjaer prirovnal svojho zverenca Alexisa Sáncheza k nádobe kečupu. Tridsaťročný krídelník po prestupe z Arsenalu Londýn zatiaľ v tíme United nenapĺňa očakávania. V aktuálnom ročníku odohral v Premier League 14 zápasov a strelil jediný gól. "Je ako nádoba s kečupom. Nič z nej nejde a keď po nej začnete búchať, vyleje sa toho viac, ako ste chceli," uviedol Solskjaer, citoval ho aj portál telegraph.co.uk. "Keď sa mu podarí streliť gól, myslím si, že si začne znovu viac veriť. Aktuálne nehrá tak, ako sme zvyknutí, potrebuje získať sebavedomie," poznamenal ďalej nórsky kouč a pokračoval. "Má tridsať rokov, stále môže hrať na najvyššej úrovni ešte dlhé obdobie. Je tu už rok, ja som tu iba dva mesiace a od môjho príchodu bol zranený. Bolo by odo mňa nespravodlivé, ak by som chcel, aby hneď hral na vrchole svojich možností. Som si istý, že v závere sezóny bude skvelý." Čilský ofenzívny univerzál si nemyslí, že by mal nízke sebavedomie. "Mal by som hrať lepšie. Nie je tu priestor na zlé výkony. Chcel by som tomuto klubu priniesť viac radosti, ktorý do mňa investoval a kúpil ma. Keď si futbalista neverí, je to jeho koniec." ,,Ja stále verím v to, čo robím. Potrebujem byť v kontakte s loptou, keď ju nemám, strácam iskru. Chcel by som nastúpiť v každom zápase, ale teraz som veľa nehral. To však nie je ospravedlnenie. Keď budem hrať 10 či 20 minút, aj tak musím byť rozdielový hráč," zhodnotil rodák z Tocopilly.


Kosti nájdené vo vraku juhokórejského trajektu Sewol sú pravdepodobne zvieracie

Trajekt sa prevrátil a potopil pred takmer troma rokmi.

SOUL. Kosti nájdené vo vraku juhokórejského trajektu Sewol, ktorý sa potopil v roku 2014 pri pobreží Južnej Kórey, neboli ľudské, ako pôvodne uviedli miestne úrady, ale zvieracie. Informovalo o tom juhokórejské ministerstvo pre oceány a rybolov.Podľa juhokórejského ústavu súdneho lekárstva nájdené zvieracie kosti, ktoré budú podrobené laboratórnym testom, pravdepodobne pochádzajú zo svine domácej.Trajekt Sewol sa prevrátil a potopil v rozbúrenom mori pri pobreží Južnej Kórey pred takmer troma rokmi. Vrak sa záchranárom po dlhých mesiacoch príprav podarilo vytiahnuť na hladinu mora minulú stredu. Naložili ho do čiastočne ponorného plavidla, ktoré ho prevezie na pevninu. Očakáva sa, že celý proces vrátane odčerpania vody a paliva z potopeného trajektu potrvá niekoľko dní.Pri potopení trajektu zahynulo 16. apríla 2014 oficiálne 295 ľudí, pričom deväť je stále nezvestných. Rodiny týchto nezvestných teraz dúfajú, že ich telá objavia vo vraku lode. Obeťami tragédie boli väčšinou študenti, ktorí smerovali na exkurziu na ostrov Čedžu. Zachrániť sa podarilo iba 172 zo 476 ľudí na palube.Kapitán trajektu prežil a odpykáva si doživotný trest. Súd ho uznal za vinného zo zabitia z úmyselnej nedbanlivosti, pretože opustil trajekt bez toho, aby vydal príkaz na jeho evakuáciu.


Osaková úspešne vstúpila do Turnaja majsteriek, na úvod zdolala Kvitovú

Červená skupina: Naomi Osaková (3-Jap.) - Petra Kvitová (6-ČR) 7:6 (1), 4:6, 6:4 Ashleigh Bartyová (1-Aus.) - Belinda Bencicová (7-Švaj.) 5:7, 6:1, 6:2 ŠEN-ČEN. Japonská tenistka Naomi Osaková ako tretia nasadená zvíťazila v úvodnom zápase na MS WTA Tour. V nedeľnej repríze finále tohtoročného Australian Open zdolala v červenej skupine šestku podujatia Petru Kvitovú z Česka 7:6 (1), 4:6, 6:4. Obe hráčky sa stretli po prvý raz od austrálskej konfrontácie. V prvom sete obe stratili po jednom podaní, tajbrejk však nevyšiel Kvitovej, ktorá v ňom získala jediný bod. V druhom sete sa nedarili podania ani jednej, o niečo lepšie na tom bola Česka a podarilo sa jej vyrovnať. V rozhodujúcej časti Osaková síce v ôsmom geme premárnila dva mečbaly a dopriala súperke brejk, ale víťazstvo si už nenechala zobrať. V druhom zápase Červenej skupiny na turnaji proti sebe nastúpili dve debutantky vo dvojhre na tomto podujatí - svetová jednotka Austrálčanka Ashleigh Bartyová a Švajčiarka so slovenskými rodičmi Belinda Bencicová. Z trojsetového triumfu 5:7, 6:1, 6:2 za 1:57 h sa na konci radovala 23-ročná Bartyová, ktorá si pripísala 53. singlový úspech sezóny, čo je najviac spomedzi všetkých hráčok na okruhu WTA. Bartyová v tomto roku ovládla Roland Garros na antuke v Paríži a spolu s turnajovým triumfom na tráve v Birminghame vtedy ťahala sériu 15 víťazných zápasov.


Súboj o Budapešť už nemá jasného favorita, opozičný kandidát posilnil

V kategórii rozhodnutých voličov by Karácsonya volilo 43 percent voličov.

BUDAPEŠŤ. Posledný prieskum verejnej mienky inštitútu Nézőpont pred nedeľňajšími komunálnymi voľbami v Maďarsku ukazuje, že opozičný kandidát Gergely Karácsony posilnil svoje pozície oproti súčasnému starostovi a kandidátovi podporovaného vládnou stranou Fidesz Istvánovi Tarlósovi. Výsledky, ktoré zverejnil vo štvrtok spravodajský server Propeller.hu, vykázali zníženie straty Karácsonya oproti v pondelok zverejneným výsledkom prieskumu o sedem percent. V kategórii rozhodnutých voličov by podľa Nézőpontu volilo Tarlósa 49 a Karácsonya 43 percent voličov. Inštitút Iránytű v pondelok nameral takmer úplne vyrovnaný výsledok Tarlósa a Karácsonya. V predchádzajúcom prieskume Nézőpontu, ktorý si objednal vláde blízky denník Magyar Nemzet, v kategórii rozhodnutých voličov viedol Tarlós s 53 percentami a Karácsonya preferovalo iba 40 percent opýtaných. Voľby do miestnych a národnostných samospráv sa budú konať v nedeľu 13. októbra.


Poľská letecká spoločnosť LOT začne z Budapešti lietať do Soulu a štyroch miest Európy

Pôjde o vôbec o prvý letecký spoj Budapešti so Soulom.

BUDAPEŠŤ. Poľská národná letecká spoločnosť LOT bude od septembra lietať z Budapešti do kórejského Soulu a štyroch európskych miest - Prahy, Belehradu, Stuttgartu a Sofie, oznámil v stredu v maďarskom hlavnom meste generálny riaditeľ LOT-u Rafal Milczarski. Podľa agentúry MTI spoje do kórejskej metropoly začnú lietať od 22. septembra. Stroje Boeing 787 Dreamliner poletia do Soulu trikrát týždenne - v utorok, v piatok a v nedeľu. Ide vôbec o prvý letecký spoj Budapešti so Soulom. Do uvedených európskych miest bude LOT z Budapešti lietať od marca budúceho roka, pričom do Prahy a Stuttgartu budú lietať dva spoje denne mimo víkendov, do Sofie a Belehradu poletia lietadlá poľskej leteckej spoločnosti raz denne. LOT vlani zaviedol z Budapešti dva zaoceánske spoje do New Yorku a Chicaga.


Sigmar Gabriel navrhol Zaorálkovi riešiť migrantov a nie kvóty

Únia by podľa šéfa nemeckej diplomacie mala radšej riešiť zníženie vlny prichádzajúcich migrantov.

PRAHA. Nemecký minister zahraničných vecí Sigmar Gabriel v sobotu v Prahe po rokovaniach s českým kolegom Lubomírom Zaorálkom uviedol, že Nemecko a ČR majú síce ďalej na prerozdeľovanie utečencov rozdielny pohľad, ale už lepšie pochopil zdržanlivosť Prahy k záväzným kvótam. Európska únia by podľa neho mala radšej riešiť zníženie vlny prichádzajúcich migrantov a nie spory okolo kvót. Informoval o tom český spravodajský server Novinky.cz. Gabriel povedal, že táto návšteva bola pre neho dôležitá, aby získal lepšie pochopenie a obraz o českom postoji. Zásadnou je podľa neho otázka, čo by mala EÚ spraviť, aby sa podarilo efektívne zastaviť migrantov prichádzajúcich z Afriky do Európy. Zaorálek zdôraznil, že postoj českej republiky sa v otázke kvót nemení a jeho krajina nie je na prijímanie migrantov stále pripravená. Česko sa zaviazalo prijať zhruba 2600 utečencov, ale nakoniec ich prijalo len 12. Česká vláda začiatkom tohto mesiaca oznámila, že už neprijme žiadneho migranta na základe kvót. Európska komisia následne začala voči Česku, Poľsku a Maďarsku právne konanie. Francúzsky prezident Emmanuel Macron sa v tomto spore postavil na stranu nemeckej kancelárky Angely Merkelovej. Kancelárka uviedla, že odmietaním tohto programu zrádza menovaná trojica štátov európske hodnoty, uviedla agentúra AP.


Ani Ferguson či Mourinho, Rooneyho najviac naučil kontroverzný Holanďan

Legendárny futbalista sa usiluje o trénerskú licenciu.

MANCHESTER. Hviezdnu futbalovú kariéru Waynea Rooneyho v Manchestri United odštartoval tréner Alex Ferguson v roku 2004. Za vtedy osemnásťročného útočníka zaplatil Evertonu 26,5 milióna libier, v tom čase najvyššiu čiastku za hráča mladšieho ako dvadsať rokov. Tridsaťtriročný útočník však na otázku, kto bol najlepší kormidelník, ktorý ho viedol, odpovedal nečakane. Okrem Fergusona zažil aj iné trénerské hviezdy ako Joseho Mourinha, či na anglickej lavičke, Fabia Capella, no jemu sa najlepšie pracovalo s kontroverzným Holanďanom Louisom van Gaalom. "Na sto percent bol ďaleko najlepší tréner, akého som mal. Jeho taktická precíznosť, príprava na každý zápas a zmysel pre detail, veľmi som ho obdivoval, bol úžasný. Úplne zmenil môj pohľad na túto stránku futbalu," povedal Rooney pre periodikum Der Telegraf. Van Gaal zotrval na Old Trafforde iba dva roky (2014 - 2016), a hoci počas kariéry zvyčajne nepatril medzi obľúbencov medzi hráčmi, Rooney s odstupom času priznal, že jeho metódy mali zmysel: "Spolupráca s ním nebola vždy jednoduchá a vtedy sme o tom veľa diskutovali. Po rokoch však ľutujem ako to celé dopadlo a viem, že ak budem v budúcnosti trénovať, využijem mnoho vecí, ktoré som sa od neho naučil." Rooney v súčasnosti pôsobí v zámorskej MLS v drese DC United a voľný čas trávi snahou získať trénerskú licenciu. V budúcnosti by rád nasledoval príklad iných špičkových futbalistov ako Franka Lamparda, Stevena Gerrarda či spoluhráča z Manchestru United Ryana Giggsa. "Je skvelé, že Frank alebo Steve dostali šancu vo veľkých kluboch. Dáva mi to nádej, pretože aj ja uvažujem o tomto smere. Fyzicky sa stále cítim dobre a hra ma stále baví, ale jedného dňa skončí táto kapitola a musím zvažovať o budúcnosti," povedal rekordný strelec anglickej reprezentácie. V nej si pripísal 53 gólov, celkovo počas doterajšej kariéry dosiahol viac ako 300 zásahov. Streleckému umeniu sa učil od dvoch holandských ostrostrelcov Ruuda van Nistelrooya a neskôr Robina van Persieho. "Hrať spoločne s Ruudom bolo úžasné. Patril k mojim najväčším hrdinom, a keď som dostal možnosť nastúpiť v rovnakom drese, splnil sa mi sen. Bola česť učiť sa od neho. Samozrejme, na trávniku som sa mu nemohol vyrovnať, bolo to asi aj vekovým rozdielom, veď som bol decko, o desať rokov mladší," vrátil sa na začiatok kariéry. Podobne videl aj spoluprácu s van Persiem, s ktorým vychádzal aj mimo ihriska. "Spomínam si na jedny spoločné Vianoce. Boli sme aj s jeho manželkou na karaoke. Mala otrasný hlas, chcem povedať, že sme spolu strávili veľa pekných chvíľ," dodal Rooney.


Ceny ropy pokračujú v raste, dopyt stúpa

Komoditu podporil pokles jej zásob v USA minulý týždeň.

NEW YORK. Ceny ropy vo štvrtok pokračujú v raste. Komoditu podporil pokles jej zásob v USA minulý týždeň, najstrmší za desať mesiacov, aj predpovede o stúpajúcom dopyte v tomto roku. Ale zisky, ktoré si ropa pripísala, vyzerajú nestabilne. Obchodníci sa totiž obávajú ďalšieho zvyšovania globálnej produkcie. Zvlášť po tom, ako Medzinárodná agentúra pre energetiku (IEA) vo svojej správe uviedla, že dodávky ropy na svetové trhy v júni vzrástli, pretože producenti "otvorili kohútiky". Barel (159 litrov) americkej ľahkej ropy West Texas Intermediate (WTI) s dodávkou v auguste sa dnes o 18.26 SELČ predával po 46,05 USD (40,33 eura). To je o 56 centov alebo 1,23 percenta viac ako v predchádzajúci deň na konci obchodovania. Cena septembrového kontraktu na severomorskú ropnú zmes Brent dnes vzrástla o 50 centov na 48,33 USD za barel.


Vojaci z USA budú odstrašujúcou silou pre Rusko, tvrdí poľský minister

Varšava očakáva, že USA zvýšia svoju vojenskú prítomnosť v Poľsku.

VARŠAVA. Poľsko sa domnieva, že aj keď americká vojenská prítomnosť v Nemecku posilňuje európsku obranu, jednotky umiestnené ďalej na východ sú dôležitým odstrašujúcim nástrojom proti Rusku. V rozhovore pre agentúru DPA zverejnenom vo štvrtok to uviedol poľský minister zahraničných vecí Jacek Czaputowicz. "Prítomnosť amerických vojakov v Poľsku hrá veľmi dôležitú odstrašujúcu úlohu, dôležitejšiu ako (majú) americké jednotky (rozmiestnené) ďalej na západ," povedal Czaputowicz. Varšava očakáva, že USA zvýšia svoju vojenskú prítomnosť v Poľsku o kontingent v sile 4500-5500 vojakov, a to v súlade s vyhlásením podpísaným v roku 2006 prezidentmi Andrzejom Dudom a Donaldom Trumpom. Podľa Trumpa by nový vojenský personál mal byť do Poľska stiahnutý z Nemecka alebo inej krajiny, keďže USA nechcú do Európy vysielať ďalšie svoje jednotky. Napriek zvýšenej vojenskej prítomnosti v Poľsku bude však počet amerických vojakov v tejto krajine oveľa nižší než 35.000 amerických vojakov nasadených v Nemecku. Napriek tomu budú americké sily v Poľsku podľa Czaputowicza pôsobiť ako dôležitý "odstrašujúci prostriedok proti agresívnemu Rusku". "Rusko si dobre rozmyslí použitie vojenskej sily, keď vidí prítomnosť zahraničných jednotiek, najmä amerických," uviedol Czaputowicz. Technické podrobnosti o novom nasadení amerických jednotiek v Poľsku, napríklad druh síl a ich umiestnenie, by sa mali dohodnúť počas nadchádzajúcej Trumpovej návštevy v Poľsku, dodal poľský minister podľa DPA.


Vyhynutie neohrozuje len slony a kosatky, ale takmer všetky druhy

Ak sa človek bude správať ako doteraz, do roku 2020 príde planéta o dve tretiny stavovcov.

O tom, že vymierajú africké slony, kosatky, či biele nosorožce, sa hovorí dlho a intenzívne. To, že v skutočnosti od roku 1970 vyhynulo 58 percent druhov všetkých stavovcov, ktoré žijú vo voľnej prírode, však v tejto chvíli mnohí počujú po prvý raz. Informáciu priniesla nová štúdia o stave planéty od roku 1970 do roku 2012, na ktorej pracoval Svetový fond na ochranu prírody (WWF). Podľa správy s názvom Living planet 2016 je všetko len v našich rukách. Pretože ak sa človek bude správať tak, ako sa správal počas skúmaných štyridsaťdva rokov, už o chvíľu vyhubí dve tretiny druhov voľne žijúcich stavovcov. Nie o sto rokov, nie o päťdesiat, a ani o dvadsať rokov. Stať sa tak môže už v roku 2020. Cieľom správy bolo zdokumenovať celkový stav planéty - biodiverzitu, ekosystémy aj dopyt po nerastných surovinách - a následne uviesť, čo z neho vyplýva pre voľnú prírodu. Svetový fond na ochranu prírody podobnú štúdiu vydáva každé dva roky. Tohtoročnú správu však riaditeľ Stockholm Resilience Centre, teda jednej z inštitúcií, ktorá pri výskume WWF pomáhala, považuje za výnimočnú. “Je to šokujúce čítanie,” tvrdí Johan Rockstrom v jej úvode. “Správa je nevyhnutným posudkom stavu planéty. Spája množstvo dôkazov o tom, že Zem je v ohrození. Závery sú neúprosné: na stabilitu živočíšnych druhov planéty, ktorá prekvitala 11 700 rokov, sa už nedá spoliehať.” V ohrození však nie sú len zvieratá. Hoci ľuďom vyhynutie v tejto chvíli nehrozí, vyhubovanie iných živočíchov ovplyvní aj našu kvalitu života. Zem sa stane oveľa menej hostinným miestom aj pre človeka. “Počas našich životov príroda mizne bezprecedentným spôsobom,” tvrdí podľa Deutsche Welle medzinárodný riaditeľ WWF Marco Lambertini. “Zmeny sú pre ľudstvo kritické. Biodiverzita je základom pre zdravé lesy, rieky a oceány. Odoberte živočíšne druhy a tieto ekosystémy skolabujú, rovnako ako čistý vzduch, voda, jedlo a klimatický servis, ktorý nám ponúkajú.” Správa diagnostikuje aj príčiny, ktoré môžu za to, že sa dnes planéta potýka so šiestym “stavom masového vyhynutia” v priebehu poslednej pol miliardy rokov. Ide o dobu, počas ktorej živočíšne druhy vymierajú minimálne tisícnásobne rýchlejšie, ako za normálnych okolností. Autori uvádzajú hneď niekoľko činností, ktorými sa ľudstvo dopracovalo k zarážajúcemu faktu, že ak svoje správanie nezmení, do roku 2020 vyhynie 68 percent všetkých voľne žijúcich stavovcov. Autori spomínajú napríklad to, ako človek zvieratám ničí prirodzené miesta výskytu klčovaním lesov aj stavaním budov. Hovoria aj o gigantických rozmeroch lovu zvierat pre potreby potravinárskeho priemyslu či o klimatických zmenách, ktoré živočíchy dokážu vyhodiť z prirodzeného životného rytmu párenia, migrácie či zimného spánku. To všetko spôsobilo, že od roku 1970 do roku 2012 zomrelo 38 percent suchozemských 36 percent morských a až 81 sladkovodných živočíchov. Napriek hrozivým číslam autori štúdie predsa vidia istú šancu zvrátiť trend posledných desaťročí a zabrániť tomu, aby došlo k stavu, že o štyri roky na planéte zostane už len tretina zvierat. WWF tvrdí, že po tom, ako diagnostikovali chorobu našej planéty, sa bude ľahšie vymýšľať jej liečba. WWF avizuje rokovania s jednotlivými vládami, potravinárskymi gigantmi, stavbármi, a vlastne s každým, kto by zmenou svojej činnosti dokázal znížiť množstvo oxidu uhličitého v atmosfére, zabezpečiť menšie plytvanie pitnej vody či zachovať v pôvodný stav lesov. Jedným z bodov, ktorý by mohol pomôcť, je aj dodržiavanie dohody, ktorú svetoví lídri minulý rok schválili na Klimatickej konferencii v Paríži. Jej cieľom je obmedziť rast teploty či dosiahnuť stav uhlíkovej neutrality.


Samsung musí zaplatiť Applu 120 miliónov dolárov, odkopíroval prvky telefónu iPhone

Samsung porušil patentové práva firmy Apple.

WASHINGTON. Americký Najvyšší súd zamietol odvolanie spoločnosti Samsung proti súdnemu verdiktu, podľa ktorého juhokórejský výroba elektroniky neprípustne odkopíroval prvky telefónu iPhone z dielne americkej technologickej firmy Apple. Sudcovia Najvyššieho súdu USA v rozhodnutí zverejnenom v pondelok, potvrdili verdikt, ktorý dával za pravdu firme Apple dožadujúcej sa patentovej ochrany prvkov jej smartfónu.V roku 2014 súd uznal, že spoločnosť Apple má nárok na odškodné v sume 120 miliónov dolárov, pretože Samsung porušil jej patentové práva. Tento prípad je súčasťou série sporov medzi technologickými konkurentmi, ktoré sa začali v roku 2011. Vlani americký Najvyšší súd rozhodol v prospech Samsungu v spore o podobný vzhľad smartfónov oboch spoločností.


Maďarský Jobbik kritizoval Orbánove šeky na boj proti Sorosovi

Orbán v liste priaznivcom píše, že najdôležitejšou úlohou je chrániť Maďarsko pred Sorosom. Prílohou listu je aj šek.

BUDAPEŠŤ. List predsedu maďarskej vlády a lídra vládnej strany Fidesz Viktora Orbána so žiadosťou o finančný príspevok na boj proti migračnému plánu amerického finančníka Georgea Sorosa v stredu označila ultrapravicová strana Jobbik za nedôveryhodný a nehorázny. Podľa agentúry MTI poslanec Jobbiku György Szilágyi na tlačovej konferencii v Budapešti povedal, že od občanov si pýta peniaze najbohatšia strana, ktorá zodpovedá za zmiznutie miliárd z verejných prostriedkov, pričom nad Fideszom má kontrolu práve Orbán. Politik Jobbiku podotkol, že nie je isté, či vôbec existuje nejaký "Sorosov plán". Dodal, že Jobbik v tejto súvislosti podal žalobu, ktorú však polícia odmietla. "Je možné, že ten plán je o tom, že v čase zmeny režimu americký miliardár posadil do vlády svojich ľudí, medzi nimi aj Orbána, ktorý vďaka Sorosovmu štipendiu študoval v Anglicku. V takomto prípade bojuje Fidesz sám proti sebe," konštatoval Szilágyi. Orbán v utorok oslovil listom priaznivcov svojej strany, v ktorom píše, že najdôležitejšou úlohou nadchádzajúceho obdobia je ochrániť Maďarsko pred aktivitami Sorosa. Prílohou listu je aj šek, ktorým môžu občania podporiť vládu v uvedenom boji. Fidesz vydal vyhlásenie, v ktorom sa uvádza, že Orbán list adresoval ľuďom, ktorí sa zúčastnili ankety o Sorosovom migračnom pláne. "Teraz je úplne najdôležitejšie ochrániť Maďarsko pred Sorosovou činnosťou, aby Maďarsko zostalo krajinou Maďarov," píše sa v Orbánovom liste. Fidesz dodal, že príspevkom prostredníctvom šeku môžu priaznivci strany prispieť k tomu, aby vláda dokázala zvíťaziť v nadchádzajúcich politických bojoch. Vládny dotazník o Sorosovom migračnom pláne vyplnilo vlani na jeseň listom 2,1715 milióna Maďarov, prostredníctvom internetu sa ankety zúčastnilo 178.491 respondentov.


Waleský suverén predĺžil víťaznú sériu a vytvoril svetový rekord

The New Saints vyhral už dvadsaťsedem zápasov za sebou a prekonal zápis Ajaxu Amsterdam z rokov 1971 a 1972.

RHOSYMEDRE. Naposledy prehrali v súťažnom stretnutí 19. júla, od 14. augusta neskĺzli z víťaznej vlny a v piatok utvorili nový svetový rekord v počte súťažných víťazstiev v sérii. Hráči suveréna najvyššej waleskej futbalovej súťaže The New Saints najskôr pondelňajšou domácou výhrou 4:0 nad tímom Cefn Druids vybojovali 26. úspech bez prerušenia a vyrovnali dovtedajšie maximum holandského Ajaxu Amsterdam s legendárnym Johanom Cruyffom či Johanom Neeskensom z obdobia od 3. októbra 1971 do 29. marca 1972. Líder waleskej ligovej súťaže v piatok utvoril nové maximum - na pôde svojho pondelňajšieho protivníka Cefn Druids zvíťazil 2:0 a osamostatnil sa na čele poradia s 27 výhrami a štyridsaťštyriročný rekord Ajaxu je minulosťou. víťazstiev za sebou dosiahli futbalisti The New Saints. The New Saints naposledy prehral v súťažnom dueli na pôde cyperského APOEL Nikózia (0:3) v druhom predkole tohto ročníka Ligy majstrov. V najvyššej domácej dlhodobej súťaži kraľuje s 21 víťazstvami z rovnakého počtu súbojov a mieri za šiestym titulom v sérii. The New Saints bol v predminulej sezóne 2014/2015 neúspešným súperom Slovana Bratislava v druhom predkole Ligy majstrov. Po výsledkoch 0:1 v Bratislave a 0:2 doma sa so súťažou rozlúčil. Úctyhodnú sériu dosiahla aj iná generácia Ajaxu - mužstvo okolo Edwina van der Sara, Franka a Ronald de Boerovcov, Edgara Davidsa či Jariho Litmanena v rokoch 1995 a 1996 zaknihovalo dvadsaťpäť víťazstiev neprerušene. Brazílsky klub Coritiba v roku 2011 dosiahol dvadsaťštyri a Real Madrid v ročníku 2014/2015 zasa dvadsaťdva víťazstiev v sérii. Tím škótskeho East Kilbride v tomto kalendárnom roku dosiahol tridsať víťazstiev v sérii, ale neprišlo k oficiálnemu zápisu do histórie, keďže ide o amatérske mužstvo z piatej najvyššej tamojšej súťaže. To však nebránilo predstaviteľom Ajaxu, aby Škótom zagratulovali a po rekordnej 27. výhre poslali do East Kilbride dvadsaťsedem debničiek piva.


Kapitán si zrážku uvedomil až neskôr, čierna skrinka zachytila paniku

Nezvestní sú ešte stále dvaja Kórejčania.

BUDAPEŠŤ. Paniku a výkriky zaznamenala čierna skrinka výletnej lode Viking Sigyn, ktorá sa 29. mája na budapeštianskom úseku Dunaja zrazila s maďarskou vyhliadkovou loďou Hableány, napísal vo štvrtok spravodajský server Blikk.hu. Zvukový záznam z momentov tragickej zrážky môže podľa tohto zdroja poslúžiť ako dôkaz, že systém varovania pred zrážkou s iným plavidlom bol na výletnej lodi vypnutý. Prvou reakciou na blížiacu sa katastrofu bol na zázname výkrik ženy, ktorá registrovala zrážku skôr než kapitán. Ten si zrážku uvedomil až neskôr, píše Blikk.hu. Zariadenie Voyage Data Recorder (VDR) nahralo navigačné údaje i hlasy, ktoré v čase zrážky bolo počuť na kapitánskom mostíku. Zúfalé vety zazneli v angličtine, nemčine a ruštine. Z dvojhodinového záznamu je zrejmé, že kapitán Jurij C. pred zrážkou neinicioval žiadny rádiový kontakt, a teda neavizoval posádke vyhliadkovej lode, že ju mieni predbehnúť. Navyše radar varoval už poldruha minúty pred zrážkou, že loď Hableány je nebezpečne blízko. Nezvestní po nehode sú ešte stále dvaja Kórejčania, po ktorých intenzívne pátrajú na úseku Dunaja od budapeštianskeho Margitinho mosta až po južné hranice Maďarska. Bilancia potopenia lode Hableány medzi piliermi Margitinho mosta po zrážke s výletnou loďou Viking Sigyn je zatiaľ 26 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov.


Litva profitovala zo zavedenia eura, tvrdí minister hospodárstva Sinkevičius

Hodnotenie potvrdzujú aj analýzy a údaje litovskej centrálnej banky.

VILNUS. Litva podľa ministra hospodárstva Virginijusa Sinkevičiusa profitovala zo zavedenia eura. Litva prijala spoločnú európsku menu na začiatku roka 2015 ako 19. a doteraz posledná krajina Európskej únie (EÚ). Euro malo rozsiahly vplyv na ekonomiku, povedal pre nemeckú agentúru DPA Sinkevičius. Vstup Litvy do eurozóny spôsobil, že ratingové agentúry zvýšili hodnotenie úverovej bonity krajiny, čo vláde zlacnelo požičiavanie na trhu. Takisto sa odstránili náklady na menové prepočty a zlacnili sa cezhraničné platby v eurách, uviedol Sinkevičius. Jeho hodnotenie potvrdzujú aj analýzy a údaje litovskej centrálnej banky. Napriek tomu sa euro medzi obyvateľmi Litvy neteší príliš veľkej popularite. Podľa prieskumu Eurobarometra z konca roka 2018 spoločnú menu pozitívne hodnotilo len 42 % opýtaných, takmer rovnaké percento (40 %) ju pokladá za zlú vec pre krajinu. Euro má tak v Litve najmenšiu podporu spomedzi všetkých krajín eurozóny.


Dakar: Vedúci muž Peterhansel na Peugeote sa zrazil s motocyklistom

Jednou z príčin nehody bolo blúdenie pretekárov v neprehľadnom teréne.

Štvrtková etapa rely Dakar bola pre jazdcov náročná najmä z hľadiska navigácie. Podujatiu v kategórii áut naďalej bezpečne kraľujú Peugoeoty, ktorým patria prvé tri miesta nielen za výsledok v desiatej etape, ale aj v celkovom poradí. Nepríjemnú nehodu mal vedúci muž celkového poradia, Stéphane Peterhansel, s motocyklistom Simonom Marcicom. Príčinou boli práve problémy jazdcov s navigáciou. Hľadajúc správnu cestu, jazdili rôznymi smermi, a tak nie je veľkým prekvapením, že sa dvojica objavila navzájom v protismere. „Bol to ťažký deň. Navigovanie bolo náročné pre každého a každý sa strácal v labyrinte vyschnutých riečísk. V jednom momente sme boli stratení, a takisto aj motocyklista, jazdiaci v protismere. Zrazu sa objavil spoza kríka a okamžite som začal brzdiť tak prudko, ako som mohol. On začal tiež (prudko brzdiť), ale ako to robil, spadol, zrazili sme sa a on skončil pod autom. Vystúpili sme a bol pri vedomí, ale vyzeralo to, že má zlomenú nohu“, nechal sa počuť Peterhansel, mnohými už dnes považovaný za legendu Dakaru. Francúzska posádka ostala pri zranenom motocyklistovi až do príchodu lekárskej pomoci. Organizátor napokon nezapočítal 15-minútovú stratu, spôsobenú čakaním na pomoc, a tak Peterhansel etapu vyhral. Horšie dopadol zranený Simon Marcic. S otvorenou zlomeninou holennej kosti a ihlice pre neho Dakar skončil. Vzhľadom na nehodu však môže aj on hovoriť o šťastí. Popis etapy Typ terénu: trial, prechod cez rieky Okolnosti: časté ťažkosti s navigovaním Teplota: medzi 23°C a 43°C Priemerná rýchlosť: 108 km/h Maximálna rýchlosť: 186 km/h   Výsledky v 10. etape: 1. PETERHANSEL Stéphane (FRA) / COTTRET J-P. (FRA), PEUGEOT 3008DKR, 4 h 47 min 00s 2. LOEB Sébastien (FRA) / ELENA Daniel (MON), PEUGEOT 3008DKR, + 7 min 28s 3. DESPRES Cyril (FRA) / David CASTERA (FRA), PEUGEOT 3008DKR, + 10 min 01s 4. AL RAHJI Yazeed (SAU) / GOTTSCHALK Timo (GER), Mini, + 19 min 03s 5. TERRANOVA Orlando (ARG) / SCHULZ Andreas, Mini, + 20 min 12s Celkové poradie po 10. etape: 1. PETERHANSEL Stéphane (FRA) / COTTRET J-P. (FRA), PEUGEOT 3008DKR , 24h 58 min 43s 2. LOEB Sébastien (FRA) / ELENA Daniel (MON), PEUGEOT 3008DKR, + 5 min 50s 3. DESPRES Cyril (FRA) / David CASTERA (FRA), PEUGEOT 3008DKR, + 25 min 40s 4. ROMA Nani (ESP) / HARO Bravo (ESP), Toyota Hilux, + 1 h 00 min 55s 5. DE VILLIERS Giniel (ZAF) / VON ZITZEWITZ Dirk (ZAF), Toyota Hilux, + 1 h 42 min 54s


Zomrel podpredseda Únie slovenských novinárov Jozef Šucha

BRATISLAVA. Vo veku 74 rokov v nedeľu podvečer zomrel výkonný podpredseda Únie slovenských novinárov Jozef Šucha. TASR o tom informoval tajomník Únie slovenských novinárov Vladimír Dobrovič. Šucha pôsobil v žilinských novinách Cieľ, v Československej tlačovej kancelárii a ako fotograf pracoval v Múzeu Červený Kameň. Bol programovým námestníkom PKO v Bratislave. Pracoval ako vedúci tlačového odboru na ministerstve kultúry a ministerstve hospodárstva. Zastával funkciu hovorcu HZDS, pôsobil v Slovkoncerte, bol i redaktorom v Novom dni a Parlamentnom kuriérovi.


Verbálny spor o úlohe islamu a postoji k moslimom v Nemecku sa vyostruje

BERLÍN. Verbálny spor predstaviteľov nemeckých strán únie CDU/CSU o úlohe islamu a postoji k moslimom v spolkovej republike sa v ostatných dňoch vyostruje. Predseda Spolkového snemu (Bundestagu) Wolfgang Schäuble z Kresťanskodemokratickej únie (CDU) sa podobne ako predsedníčka tejto strany a spolková kancelárka v jednej osobe Angela Merkelová pre tamojšie printové médiá vyjadril, že "tok dejín nemožno zastaviť. Všetci sa musia vyrovnať s tým, že islam je súčasťou našej krajiny", cituje jeho slová tlačová agentúra DPA. Alexander Dobrindt, ktorý je popredným činiteľom Kresťanskosociálnej únie (CSU) však pre týždenník Focus zopakoval vyjadrenia svojho dlhoročného straníckeho šéfa, súčasného spolkového ministra vnútra Horsta Seehofera, že islam nepatrí k Nemecku. Veta, podľa ktorej je islam súčasťou Nemecka, podľa Dobrindta sprostredkúva migrantom mylný signál. Prisťahovalci by sa mali chcieť integrovať v našej spoločnosti a nemali by tu chcieť žiť pri nás alebo dokonca proti nám, zdôraznil. Schäuble sa podobne ako Merkelová dištancoval od názoru politikov zo sesterskej CSU. Vo vedení CDU panuje názor, že CSU bude v tomto nekompromisnom kurze v diskusii o migrácii pokračovať najmenej do jesenných krajinských volieb v Bavorsku.


Lufthansa sa s pilotmi dohodla na vyšších mzdách

Nová zmluva o mzdách sa dotkne okolo 5400 pilotov spoločnosti.

FRANKFURT NAD MOHANOM. Nemecká letecká spoločnosť Lufthansa dospela k dohode s odborovou organizáciou pilotov, ktorá by mala ukončiť päť rokov trvajúci konflikt okolo zvyšovania platov. Ten priniesol viac ako tucet štrajkov a Lufthansu stál celkovo okolo 500 miliónov eur. Najväčšie nemecké aerolínie a odborová organizácia Cockpit v stredu oznámili, že sa na rokovaniach za účasti neutrálneho sprostredkovateľa dohodli na novej zmluve o mzdách, ktorá sa dotkne okolo 5400 pilotov spoločnosti. Po novom by sa tak platy pilotov lietajúcich pre Lufthansu, Lufthansu Cargo a Germanwings mali celkovo zvýšiť o 8,7 percenta, a to v štyroch fázach. Každému pilotovi by okrem toho mala byť jednorazovo vyplatená suma vo výške 5000 až 6000 eur. Nová dohoda má platiť až do konca roka 2019. Predstavitelia odborov pôvodne požadovali pre svojich členov zvýšenie miezd o 22 percent v priebehu piatich rokov. Spor odborárov s Lufthansou trvá už roku 2012. Odvtedy piloti štrajkovali už 14 krát a celkovo spôsobili Lufthanse polmiliardové straty. Podľa leteckej spoločnosti však dohoda nezahŕňa všetky aspekty konflikt, ako napríklad otázku dôchodkov, a preto ďalšie štrajky nie sú úplne vylúčené.


Preplatenie faktúr za rekonštrukciu internátov nič nerieši, tvrdia študenti

Študenti žiadajú premiéra, aby dodržal svoj sľub z roku 2015.

BRATISLAVA. Podľa Študentskej rady vysokých škôl preplatenie faktúr za rekonštrukciu internátov nič nerieši. Odznelo to na dnešnom brífingu študentskej rady. Študenti žiadajú premiéra, aby dodržal svoj sľub z roku 2015, keď na rekonštrukciu internátov sľúbil 50 miliónov eur. Rektori univerzít vypočítali, že na rekonštrukciu treba 300 miliónov eur, sľúbených 50 postačí len na začatie prác. „Ak svoj sľub nedodrží, bude značne narušená naša dôvera vláde," skonštatoval predseda študentskej rady Bálint Lovász.Internáty by mali prejsť opravami striech, výmenou okien i vnútorného zariadenia. Taktiež by mali budovy zatepliť. „Zatepľovacie projekty sú fajn, ale na internátoch sú iné veci, ktoré treba opraviť. Hovorím o stupačkách, zastaranom interiéri či nevyhovujúcich sociálnych zariadeniach," povedal Lovász a na margo faktúr dodal, že ide o nesystémové riešenie a nikto nevie, komu ich vlastne treba posielať.


Francúz mal byť mŕtvy, jeho klub musel potvrdiť, že žije

LONDÝN. Francúzsky futbalista Mathieu Valbuena je medzi živými. Až k takémuto komuniké sa musel znížiť jeho zamestnávateľ Olympique Lyon po tom, čo sociálnu sieť twitter zaplavili správy o údajnom úmrtí 32-ročného stredopoliara. Päťdesiatdvanásobný reprezentant nebol v zostave na sobotňajší duel v Toulouse a krátko po zverejnení nominácie bez jeho mena sa začali šíriť dezinformácie o tom, že odišiel na večnosť. "Mathieu Valbuena je šťastne nažive a v poriadku v rozpore s tým, čo opovrhnutiahodní jednotlivci šírili na twitteri. Lyon je zdesený z takého nedôstojného a neľudského konania," konštatoval klub v stanovisku. Valbuena momentálne pauzuje pre zranenie. Informoval web mirror.co.uk.


Trumpovho exporadcu Bannona nazvala špinou, zavolali na ňu políciu

Bannon bol jedným z najbližších Trumpových poradcov počas jeho predvolebnej kampane v roku 2016.

WASHINGTON.  Majiteľ kníhkupectva v meste Richmond v americkom štáte Virgínia zavolal v sobotu políciu po tom, čo jedna z jeho zákazníčok obťažovala v predajni Steva Bannona, bývalého stratéga Bieleho domu a niekdajšieho šéfa predvolebnej kampane amerického prezidenta Donalda Trumpa. Informoval o tom v nedeľu spravodajská televízia ABC News. Denník Richmond Times-Dispatch na svojej internetovej stránke uviedol, že Nick Cooke, majiteľ richmondského kníhkupectva Black Swan, zavolal políciu, keď jedna žena pristúpila k Bannonovi a povedala mu, že je "špina". Cooke ženu vyzval, aby kníhkupectvo opustila, tá však jeho výzvu uposlúchla, až keď zdvihol telefón a zavolal políciu. Predstaviteľ polície v Richmonde potvrdil, že operátor zaznamenal prichádzajúci hovor v sobotu o 15.15 h miestneho času. Policajti však v predajni nezasahovali, pretože žena ešte pred príchodom hliadky odišla. K incidentu s bývalým blízkym spolupracovníkom amerického prezidenta Donalda Trumpa prišlo niekoľko týždňov po tom, čo v reštaurácii v meste Lexington odmietli obslúžiť hovorkyňu Bieleho domu Sarah Sandersovú. Bannona vlani v auguste po sporoch s Trumpom prepustili z Bieleho domu. V januári odstúpil aj z postu šéfa spravodajského portálu Breitbart News. Bol jedným z najbližších Trumpových poradcov počas jeho predvolebnej kampane v roku 2016.


Šatan sa rozlúči s kariérou na Exhibícii zlatej generácie, účasť potvrdili Bondra či Višňovský

BRATISLAVA. Bývalý slovenský hokejový reprezentant a súčasný generálny manažér národného tímu Miroslav Šatan ukončil profesionálnu športovú kariéru v máji 2014 po svetovom šampionáte v bieloruskom Minsku. Po viac ako štyroch rokoch však zorganizuje svoju oficiálnu rozlúčku. Stane sa tak symbolicky 18. decembra o 18.00 h na ľadovej ploche Zimného štadióna Ondreja Nepelu v Bratislave. Tento dátum si vybral na základe toho, že väčšinou na jeho chrbte svietilo číslo 18. Podujatie ponesie názov "Exhibičný zápas zlatej generácie". "Táto myšlienka vznikala už dávno, ale viackrát som ju odložil na neurčito. Teraz je však symbolický rok 2018. Pôvodne som to chcel uskutočniť v auguste. Napokon sme sa rozhodli pre decembrový termín," prezradil aktuálne 44-ročný Šatan, ktorý má na starosti tvorbu kádra A-mužstva Slovenska. V jeho drese strávil ešte ako aktívny hráč dve dekády a je držiteľom štyroch medailí zo svetových šampionátov. Navyše, pri zisku zlata v Göteborgu 2002, striebra v Petrohrade 2000 a bronzu v Helsinkách 2003 plnil úlohu reprezentačného kapitána. Práve preto by Šatan chcel, aby na jeho rozlúčkovom zápase nechýbali muži, ktorí sa pričinili o najväčšie úspechy slovenského hokeja v období samostatnosti. "Zatiaľ sa to stretlo s veľmi dobrou odozvou. Mohlo by to byť niečo podobné ako pri rozlúčke Ľubomíra Višňovského. Chcel by som, aby sa mi podarilo dotiahnuť čo najviac hráčov, s ktorými sme dosiahli úspechy v reprezentácii. Presný menoslov oznámim niekedy neskôr na tlačovej konferencii, no zatiaľ môžem potvrdiť účasť šestice hokejistov. V bránke bude Ján Lašák, v obrane Martin Štrbák s Ľubomírom Višňovským a v útoku sa objavia Peter Bondra, Jozef Stümpel a Michal Handzuš," odtajnil niektoré mená Šatan.


Uber stiahol robotické autá z ulíc San Francisca

Do konfliktu s úradmi sa firma dostala už po pár hodinách.

SAN FRANCISCO, BRATISLAVA. Americká dopravná služba Uber stiahla svoje autonómne autá z ulíc San Francisca. Jej program testovania áut bez šoféra, ktorý firma spustila len minulý týždeň, skončil kvôli sporu s úradmi, uviedla agentúra Reuters. Kalifornský úrad pre motorové vozidlá v stredu oznámil, že zrušil registráciu 16 robotickým autám bez šoférov patriacich spoločnosti Uber Technologies. Tie podľa úradu nemali riadne povolenie. Posledný týždeň úrad požadoval, aby Uber zastavil svoj program a splnil predpisy, ktoré vyžadujú špeciálne povolenie na testovanie áut bez šoférov na verejných komunikáciách. Správny poplatok za udelenie tohto povolenia je 150 dolárov. Uber tvrdil, že povolenie nepotrebuje, pretože v jeho autách dáva na riadenie neustále pozor človek. San Francisco je druhou lokalitou, kde Uber testoval autá bez šoférov. Ešte septembri začali robotické autá Uberu voziť zákazníkov v Pittsburghu. Kalifornia definuje autonómne autá ako tie, ktoré sú schopné jazdiť bez aktívnej fyzickej kontroly alebo monitorovania človekom. Uber tvrdil, že zákon sa nevzťahuje na jeho autá - tie nemôžu byť v autonómnom režime neustále. Na predných sedadlách sedia šofér s technikom, ktorí často preberajú kontrolu pri zložitých dopravných situáciách, napríklad v oblastiach, kde sa pracuje na ceste alebo na priechodoch pre chodcov. Povolenie pre autonómne autá zároveň firmy zaväzuje, aby úradu poskytovali hlásenia o nehodách - ide vlastne o bezpečnostné opatrenie. Uber sa sťažoval, že jeho domovský štát si zložité pravidlá váži viac ako technologické inovácie. Zatiaľ nie je známe, či Uber požiada o povolenie v kalifornii, alebo svoje vozidlá presunie do iného štátu.


Pri anglickom pobreží sa údajne objavili člny s približne 50 migrantmi

Britská pobrežná stráž spustila záchrannú akciu.

LONDÝN. Pri pobreží grófstva Kent na juhovýchode Anglicka sa v piatok začala pátracia a záchranná operácia po tom, čo boli v Lamanšskom prielive spozorované člny s približne 50 migrantmi. Informovala o tom na svojej internetovej stránke spravodajská televízia Sky News s odvolaním sa na britskú pobrežnú stráž.   Nemenovaný svedok pre portál KentOnline uviedol, že migrantov dostali na breh v Západných dokoch doverského prístavu, čo však britské úrady nepotvrdili. Podľa svedka niektorí migranti priplávali k pobrežiu v kanoe. Hovorca pobrežnej stráže uviedol, že jediným záujmom tejto organizácie je záchrana života "tých, ktorí sa ocitli v núdzi, ich bezpečná preprava na pobrežie a následné odovzdanie príslušným úradom". Ďalších 11 migrantov zachránili francúzske úrady v piatok nadránom pri pobreží severofrancúzskeho mesta Boulogne po tom, čo sa ich čln prevrátil. Dvaja zo zachránených boli mierne podchladení a ďalší utrpel zranenie kolena. Ich stav si však nevyžadoval nemocničné ošetrenie. Záchranná akcia sa konala v piatok aj pri líbyjskom pobreží, kde posádka lode prevádzkovanej humanitárnou organizáciou Lekári bez hraníc (MSF) vyzdvihla z gumového člna 80 migrantov a presunula ich na palubu záchranárskej lode Ocean Viking plávajúcej pod nórskou vlajkou. V dôsledku vojen, prenasledovania a násilia prišlo vo svete strechu nad hlavou rekordných 71 miliónov ľudí, uvádza sa v júnovej správe OSN.


Poisťovne budú vracať peniaze aj za pomôcky a potraviny

Viacerým vracajú poisťovne peniaze za lieky od roku 2011.

BRATISLAVA. Ochranný limit na doplatky by sa mal po novom týkať nielen liekov, ale aj zdravotníckych pomôcok a dietetických potravín. Navrhlo to Ministerstvo zdravotníctva (MZ) SR v novele zákona o rozsahu a podmienkach ich úhrady z verejného zdravotného poistenia, ktorú v stredu (20.9.) odobrila vláda. "Ide o ochranu skupín najmenej zarábajúcich osôb," vysvetlil šéf rezortu Tomáš Drucker (nominant Smeru). Okruh ľudí, ktorých sa ochranný limit týka, sa rozšíri. Priblížil, že sa uvažuje ešte aj o tom, že bude pred doplatkami chrániť aj držiteľov Jánskeho plakety, ktorú dostávajú viacnásobní darcovia krvi. V súčasnosti sa rieši, ako by sa preukazovali. Viacerým dôchodcom a ťažko zdravotne postihnutým vracajú poisťovne peniaze za lieky od roku 2011. Každý kvartál im pošlú naspäť doplatky, ktoré presiahnu ochranný limit. Aj jeho výška sa má zmeniť. U starobných dôchodcov je to v súčasnosti 25 eur, po novom to má byť 30 eur. Limit sa má okrem toho po novom rozšíriť aj na ľudí, ktorí dovŕšili dôchodkový vek a nevznikol im nárok na starobný dôchodok. U invalidných dôchodcov a držiteľov preukazu ŤZP má hranica, od ktorej zdravotné poisťovne vracajú peniaze za doplatky, naopak, klesnúť z aktuálnych 25 na 12 eur. U detí je limit vo výške osem eur, vzrásť má na desať eur. Nulový má naďalej ostať u zdravotne ťažko postihnutých detí. "Vzhľadom na rozšírenie limitov spoluúčasti aj na zdravotné pomôcky a dietetické potraviny, je potrebné proporcionálne zvýšenie limitov spoluúčasti... Navrhované navýšenie o 20 percent predstavuje primerané zvýšenie limitov vzhľadom na rozšírenie tovarov, na ktoré sa viažu limity spoluúčasti a úhrada za lieky vydané na predpis predstavujú asi 80 percent z celkovej úhrady Všeobecnej zdravotnej poisťovne za lieky, zdravotnícke pomôcky a dietetické potraviny vydávané na predpis spolu," uviedlo ministerstvo financií, ktoré materiál pripomienkovalo. Ochranný limit sa má vzťahovať na všetky zdravotnícke pomôcky a dietetické potraviny, ktorých úhradu čiastočne hradí poisťovňa. Tak ako pri liekoch sa do limitu bude započítavať doplatok za ich najlacnejšiu verziu na trhu. Pacientovi sa budú doplatky vracať z najvýhodnejšieho ochranného limitu. Ľudia pre to, aby získali peniaze, nebudú musieť tak ako doteraz spraviť nič. Zdravotné poisťovne ich vrátia automaticky. Novelu zákona musí ešte prerokovať parlament. V prípade, že schváli a podpíše ju prezident, mala by platiť od januára 2018.


Z Bratislavy pribudne od júna nová letecká linka do Holandska

Z hlavného mesta sa bude od júna lietať do Eindhovenu každý pondelok a piatok.

BRATISLAVA. Z bratislavského letiska Milana R. Štefánika budú môcť cestujúci od 1. júna tohto roku lietať do Eindhovenu v Holandsku. Novú linku spustí letecká spoločnoť Ryanair. "Spojenie bude k dispozícii od začiatku júna dvakrát týždenne a od konca októbra, v rámci zimného letového poriadku, trikrát týždenne," priblížila marketingová zástupkyňa Ryanairu Olga Pawlonka. Z Bratislavy sa bude od júna lietať do Eindhovenu každý pondelok a piatok. Koncom marca pritom začne Ryanair prevádzkovať z Bratislavy štyri nové letecké linky. Pôjde o lety na Maltu, do Burgasu v Bulharsku, na Pafos na Cypre a do Solúna v Grécku.


Britom sa brexit za žiadnych okolností neoplatí, tvrdí prestížny americký inštitút

Británii by bolo lepšie mimo EÚ iba v prípade trojstrannej dohody o voľnom obchode medzi Britániou, USA a EÚ.

LONDÝN. Takmer všetky možné modely obchodných vzťahov medzi Britániou a Európskou úniou po brexite budú podľa amerického výskumného inštitútu Rand Corporation pre Britov menej priaznivé ako zotrvanie v Únii. Uviedol to britský portál bbc. com. Najhorším scenárom je podľa Rand Corporation neuzavretie obchodnej dohody, ktorý by znamenal, že britská ekonomika bude do roku 2029 chudobnejšia o 4,9 percenta. Neuzavretie dohody by malo negatívny vplyv aj na ekonomiku EÚ, ale bol by "relatívne malý". Dokonca aj takzvaný "mäkký brexit", ktorý by znamenal, že Británia by bola súčasťou voľného trhu, by nebol ekonomicky taký pozitívny ako členstvo v EÚ."Náš výskum naznačuje, že návrat k pravidlám Svetovej obchodnej organizácie by zredukoval prílev priamych zahraničných investícií z EÚ do Veľkej Británie o zhruba 7,8 miliardy dolárov," cituje portál bbc.com Rand Corporation. Ak Británia s EÚ podpíše komplexnú dohodu o voľnom obchode, pokles priamych zahraničných investícií z EÚ bude na úrovni 3,4 miliardy dolárov. Podpis dohody o voľnom obchode s USA by zväčšil prílev zahraničných investícií do Británie o približne 3,2 miliardy dolárov. Podľa Rand Corporation existuje iba jedna možnosť, ktorá by znamenala, že Británii bude lepšie mimo EÚ, a to je komplexná trojstranná dohoda o voľnom obchode medzi Britániou, USA a EÚ. Správa organizácie však pripúšťa, že je to mimoriadne nepravdepodobný scenár.Podľa správy inštitútu Rand Corporation brexit pravdepodobne bude mať "prevažne negatívny vplyv" na americké záujmy v Európe. "EÚ bez Veľkej Británie by mohla byť ochotnejšia vytvárať bariéry pre firmy mimo EÚ na škodu americkým firmám a americkej ekonomike" dodáva správa.


Autosalón Ženeva: Lexus LS 500h zabodoval interiérom

Lexus LS právom získal ocenenie EyesOn Design Award za vzhľad interiéru.

Lexus LS 500 bol prvýkrát oficiálne predstavený na autosalóne v Detroite začiatkom tohto roka. Do Ženevy priniesla japonská značka jeho hybridnú verziu s označením 500h. Zvonku sa pokúsila dodať štvordverovému sedanu tvar kupé. Ide o vypočutie nálad vo verejnosti, keďže značnú časť motoristov na jednej strane kupé svojimi tvarmi oslovuje, na druhej strane im nevyhovuje obmedzeným vnútorným priestorom. Aj preto dnes vznikajú akési hybridné verzie, ktoré sa na kupé podobajú, ale v skutočnosti majú s karosériou kupé málo spoločné. Tento trend možno už dlhšiu dobu sledovať najmä pri SUV modeloch. Lexus LS 500h nás nenechal na pochybách a už pri prvom pohľade bolo jasné, že ide o vlajkovú loď značky. Viac ako pre Lexus typická predná maska nás o tom presviedčali rozmery vozidla. To podstatné sa však skrýva vo vnútri a až dvakrát. V prvom prípade hovoríme o luxusnom interiéri, ktorý podľa nás právom získal ocenenie EyesOn Design Award. Horizontálne línie sa v ňom striedajú s netradičnými riešeniami. Na palubnej doske a volante nájdeme len dôležité ovládače, a tak to ako celok pôsobí veľmi prehľadne. Vo vlajkovej lodi sa myslí hlavne na luxus a ten možno zažiť na zadných sedadlách. Obrazovky s možnosťou sledovania televízie sa v takýchto autách stávajú štandardom. Druhou vecou, skrytou pod povrchom, je viacstupňový hybridný systém, pozostávajúci zo zážihového motora V6 a dvoch elektomotorov. S ním spolupracuje štvorstupňové prevodové ústrojenstvo. V praxi automobilka sľubuje priamu odozvu na stlačenie plynového pedála a plynulý chod. Čisto elektrický pohon možno využiť až do rýchlosti 140 km/h. Celkový výkon hybridnej sústavy je 264 kW. Lexus LS sa začne v Európe predávať v priebehu augusta tohto roka.


ÚRSO pripraví Slovákov v tomto roku cez účty za elektrinu o milióny, tvrdí SaS

Galek kritizuje vyhlášku, ktorú bolo možné do utorka pripomienkovať.

BRATISLAVA. Úrad pre reguláciu sieťových odvetví (ÚRSO) pod vedením Ľubomíra Jahnátka pripraví Slovákov v tomto roku cez účty za elektrinu o 140 miliónov eur. Uviedol to v stredu na tlačovej konferencii poslanec SaS Karol Galek. Môže za to podľa neho vyhláška, ktorú bolo možné do utorka (2. 4.) pripomienkovať. Galek podotkol, že pokiaľ vyhláška vstúpi do platnosti, štyri energeticky náročné podniky dostanú v tomto roku úľavu od platenia tzv. tarify za prevádzkovanie systému až do výšky 95 percent. Spomínanú zľavu by mali podľa poslanca získať spoločnosti Slovalco, OFZ Istebné, Fortischem a Duslo Šaľa. Zdôraznil, že podľa novej vyhlášky tak budú štyri veľké podniky platiť len päť percent z toho, čo ostatní. Celkovo podľa Galeka ide o sumu 140 miliónov eur, ktorá sa rozpočíta na ostatných spotrebiteľov. „Veľmi zjednodušene povedané, kým my všetci sa budeme musieť skladať na podporu výroby elektriny z domáceho uhlia alebo z obnoviteľných zdrojov energií (OZE), štyri súkromné spoločnosti prispejú na podporu iba piatimi percentami,“ vysvetlil Galek. "Pre priemernú slovenskú domácnosť toto znamená v cene elektriny asi 11 eur ročne," skonštatoval. Pripustil, že uvedené firmy by plná výška týchto poplatkov mohla výrazne poškodiť. „Akékoľvek výnimky obzvlášť v energetike sú cestou do pekla. Pán Jahnátek to dal opäť na Jánošika. S tým rozdielom, že chudobným berie a bohatým dáva,“ uzavrel Galek a vyzval ministerstvo hospodárstva, aby prijalo iné opatrenie na zníženie cien elektriny, a to nielen pre pár vyvolených, ale pre všetkých. Upozornil na to, že to nie je v súlade s pravidlami na udelenie štátnej pomoci. V minulom roku bol totiž podľa Galeka novelizovaný zákon, na základe ktorého im v tomto roku podobná forma úľavy nepatrí. "Napokon samotné ministerstvo hospodárstva do zákona presadilo inú formu podpory energeticky náročných podnikov, tzv. kompenzácie. Ministerstvo financií práve na takéto kompenzácie v tomto roku vyčlenilo 40 miliónov eur," poznamenal Galek. Zároveň vyzval šéfa ÚRSO, aby vyhlášku stiahol. "Súčasne vyzývame ministerstvo hospodárstva, aby prijalo iné opatrenia na zníženie cien elektriny, a to nie iba pre pár vyvolených, ale naozaj spravodlivo a pre všetkých," vyhlásil Galek. ÚRSO konštatuje, že opozičnému poslancovi chýbajú “elementárne znalosti v oblasti energetiky“. „Zmienená novela vyhlášky má totiž presne opačný efekt ako Galek opísal. Má pozitívny vplyv na podnikateľské prostredie, aj na spotrebiteľov. Novela totiž práve sprísňuje doteraz platné podmienky zľavy z TPS pre veľké podniky s vysokou elektroenergetickou náročnosťou. V systéme to bude znamenať zníženie nákladov pre koncových spotrebiteľov približne o šesť miliónov eur ročne oproti dnešnému stavu,“ reagoval pre agentúru SITA hovorca ÚRSO Radoslav Igaz. Postup ÚRSO, ktorý sa týka úzkej skupiny spoločností existenčne závislých od úrovne ceny elektriny, je podľa ministerstva hospodárstva oprávnený. "ÚRSO má zo zákona kompetenciu určiť individuálnu sadzbu tarify za prevádzkovanie systému pre koncových odberateľov elektriny, pričom v praxi ide o niektoré podniky priemyselnej výroby," uviedol hovorca rezortu hospodárstva Maroš Stano. Zdôraznil, že vždy musí ísť o podniky zabezpečujúce primárnu výrobu, ktoré sú podstatné na riadne fungovanie ekonomiky v Slovenskej republike, s vysokou elektroenergetickou náročnosťou. "Takéto podniky sú v dôsledku zaťaženia plnou sadzbou tarify za prevádzkovanie systému vystavené vysokému riziku ohrozenia ich konkurencieschopnosti na európskom a globálnom trhu," dodal hovorca.


Investícií do energetiky na Slovensku ubúda, ministerstvo schválilo len dva projekty

Povolenie dostala plynárenská spoločnosť Eustream a Slovenská elektrizačná prenosová sústava.

BRATISLAVA. Záujem o investovanie do nových energetických projektov opadol. V tomto roku vydalo Ministerstvo hospodárstva SR (MH) len dve osvedčenia o súlade investičného zámeru s dlhodobou koncepciou energetickej politiky. Bez spomínaného osvedčenia nemôže investor začať s výstavbou energetického zdroja, či infraštruktúry. Ako vyplýva z údajov zverejnených ministerstvom, povolenie získala plynárenská spoločnosť Eustream a Slovenská elektrizačná prenosová sústava (SEPS).Prevádzkovateľ plynárenskej prenosovej sústavy, pološtátna spoločnosť Eustream, plánuje rozšíriť rozdeľovací uzol v Lakšárskej Novej Vsi s inštaláciou technológie pre prepravu plynu. Eustream sa týmto investičným projektom pripravuje na vyššiu prepravu zemného plynu v smere z Českej republiky. Prevádzkovateľ elektrizačnej prenosovej sústavy, firma SEPS, získala od ministerstva osvedčenie na výstavbu nových vedení medzi Slovenskom a Maďarskom. Štátny podnik chce posilniť energetickú bezpečnosť, a to nielen Slovenska, ale aj strednej Európy.Záujem o výstavbu nových energetických zdrojov či novej infraštruktúry klesá z roka na rok. Kým v roku 2015 vydal rezort hospodárstva osemnásť osvedčení o súlade investičného zámeru s dlhodobou koncepciou energetickej politiky, v minulom roku to bolo jedenásť. Vďaka novým projektom, ktoré vlani získali od ministerstva osvedčenie, by malo mať Slovensko vyše 130 megawattov inštalovaného elektrického výkonu a viac ako 280 megawattov tepelného výkonu. Projekty schválené ministerstvom v tomto roku neprinesú žiadnú novú výrobnú, či už elektrickú alebo tepelnú kapacitu.


India je bohatšia, jej obyvatelia sú však menej zdraví. Narastá počet cukrovkárov

NAÍ DILLÍ. Zhruba dve desaťročia trvajúci hospodárky rast v Indii sa výrazne podpísal na životoch tamojších obyvateľov. Indovia v súčasnosti jedia viac a preferujú skôr nezdravú stravu než tradičné potraviny, akými sú pre nich šošovica či zelenina. Radšej tiež cestujú autami či prostriedkami hromadnej dopravy ako na bicykli alebo pešo, uviedla vo štvrtok agentúra AP s odvolaním sa na tamojšie zdravotnícke zdroje. V dôsledku toho je čoraz viac Indov obéznych alebo má cukrovku. Touto chorobou v Indii v súčasnosti trpí okolo 70 miliónov ľudí, pričom v nachádzajúcich ôsmich rokoch by ich podľa zdravotníkov mohlo byť až 120 miliónov, teda takmer desatina indickej populácie. Nárast v počte cukrovkárov v Indii zaznamenali zdravotníci aj medzi deťmi a mladistvými. Tento fakt je obzvlášť znepokojujúci, keďže ide o chorobu, ktorá vyžaduje celoživotnú diétu, cvičenie a náležitú lekársku starostlivosť, upozornila AP.


Osobnosti vyzvali Fica, aby sa zdržal náboženskej neznášanlivosti

Výzvu podpísali aj zástupcovia kresťanských cirkví.

BRATISLAVA. Viac ako 60 ľudí podpísalo výzvu adresovanú premiérovi Robertovi Ficovi, v ktorej ho žiadajú, aby prestal urážať ľudí pre ich náboženské vyznanie. Vo výzve, ktorú poskytol evanjelický teológ Ondrej Prostredník, premiérovi pripomenuli, že občanom Slovenskej republiky, a iste aj jemu, veľmi ťažko padne, keď Slovákov pre hŕstku zlodejov áut a vykrádačov domov z nášho regiónu označujú ľudia v západnej Európe za hrozbu. Slovensko potrebuje, aby ho jeho lídri viedli k znášanlivosti a nie k nenávisti. Oceňujeme, že je stále viac občianskych a politických predstaviteľov, ktorí túto inú, lepšiu tvár Slovenska ukazujú svojimi skutkami a postojmi k menšinám. Reagovali tak na premiérov výrok z 20. januára, ktorý povedal v diskusnej relácii RTVS Sobotné dialógy pri hodnotení bezpečnosti ako predpokladu pre rozvoj slovenského cestovného ruchu. Premiér v relácii povedal: „Turisti chcú prísť k nám, kde nie sú výbuchy, kde nebudú na námestiach otravovaní moslimami“. "Chceme premiérovi pripomenúť, že občanom Slovenskej republiky, a iste aj jemu, veľmi ťažko padne, keď nás pre hŕstku zlodejov áut a vykrádačov domov z nášho regiónu označujú ľudia v západnej Európe za hrozbu," uvádza sa vo výzve. "To isté robí premiér, keď vytvára neprípustnú skratku medzi náboženským vyznaním veľkej skupiny ľudí a kriminálnym správaním sa niektorých z nich. Žiaľ, nie je to prvýkrát. V nedávnej minulosti sme boli svedkami aj jeho opakovaných vyjadrení o nebezpečenstve „ucelenej moslimskej komunity”, o neschopnosti moslimov integrovať sa či o riziku plynúcom z moslimov slúžiacich v polícii alebo armáde," pripomína výzva. Výzvu podporili Prostredník, bezpečnostný analytik Mário Nicolini, evanjelický teológ František Ábel, reportér Andrej Bán, Mohamad S. Hasna z Islamskej nadácie na Slovensku, starokatolícky kňaz Martin Kováč, politológ Jozef Lenč, evanjelická farárka Anna Polcková, vysokoškolský pedagóg Artan Qineti. Okrem nich sa k výzve pripojili napríklad zahraničnopolitický analytik Pavol Demeš, publicista Fedor Gál, teológ Miroslav Kocúr, riaditeľ Nadácie otvorenej spoločnosti Ján Orlovský, kazateľ Daniel Pastirčák, politologička Soňa Szomolányi, riaditeľka Ligy za ľudské práva Zuzana Števulová, sociológ Michal Vašečka či historička práva Katarína Zavacká. "Na Slovensku žije približne 5 000 moslimov. Mnohí z nich sú občanmi Slovenskej republiky. Sú to slušní ľudia, ktorí sú prínosom pre Slovensko a ktorých by sa premiér tejto krajiny mal predovšetkým zastať a nie ich urážať. Slovensko potrebuje, aby ho jeho lídri viedli k znášanlivosti a nie k nenávisti," uvádza sa vo výzve. "Oceňujeme, že je stále viac občianskych a politických predstaviteľov, ktorí túto inú, lepšiu tvár Slovenska ukazujú svojimi skutkami a postojmi k menšinám. Vtedy sa Slovensko stane prívetivou krajinou nielen pre turistov, ale pre všetkých jeho občanov," dodáva sa vo výzve. "Urobili sme celý rad opatrení a diplomatických aktivít, aby slovenskí občania neboli ohrození. Vyjadrenie signatárov rešpektujem ako ich slobodný názor, ale zodpovednosť za bezpečnosť Slovenska nesiem ja a moja vláda," uviedol Fico na margo výzvy. Reakciu poskytol tlačový a informačný odbor Úradu vlády.


Boeing vyplatí rodinám obetí havárií lietadiel 737 MAX odškodné

Pri dvoch tragických nehodách v Etiópii a Indonézii zahynulo 346 ľudí.

WASHINGTON. Americká spoločnosť Boeing vyplatí odškodné rodinám 346 obetí, usmrtených pri dvoch tragických leteckých nehodách strojov 737 MAX v Etiópii a Indonézii. Každá rodina dostane po 144 500 dolárov (približne 131 540 eur). Budú vyplatené z fondu finančnej pomoci firmy Boeing, ktorého výška je 50 miliónov dolárov (54,93 milióna eur). V pondelok o tom informovali správcovia fondu, ktorých citovala tlačová agentúra Reuters. Fond, na ktorý dohliadajú právnici z Washingtonu Ken Feinberg a Camille S. Birosová a jeho založenie oznámili v júli, začne okamžite prijímať žiadosti rodinných príslušníkov. Tí sa pritom nebudú musieť vzdať práva na zažalovanie spoločnosti Boeing na súde - to nebude podmienkou na získanie odškodného. Lietadlá typu 737 MAX sú od marca vyradené z prevádzky, teda po haváriách strojov v Indonézii a Etiópii v priebehu piatich mesiacov. Stroj indonézskej leteckej spoločnosti Lion Air sa zrútil do Jávskeho mora koncom októbra minulého roka, o život prišlo všetkých 189 ľudí na palube. Haváriu stroja Ethiopian Airlines v marci v Etiópii neprežil nikto zo 157 ľudí na palube, zahynuli aj štyria občania Slovenskej republiky. Americký Federálny úrad pre letectvo (FAA) v pondelok oznámil, že stále nemá určený časový rámec, kedy zruší nariadenie o vyradení Boeingov 737 MAX z prevádzky, a dodal, že jednotlivé krajiny samy rozhodnú, kedy tento stroj môže znovu začať lietať. "Našou prvou prioritou je bezpečnosť a neurčili sme si žiaden časový rámec, kedy prácu ukončíme. Každá vláda sa sama rozhodne, kedy vráti tieto lietadlá do prevádzky, po dôkladnom posúdení ich bezpečnosti," napísal FAA vo vyhlásení, na ktoré sa odvolala agentúra AFP.


Matovič zverejnil celú údajnú komunikáciu Glváča s Kočnerom
Správy s Kočnerom
 Chcú ho odvolávať
 Reakcia Glváča
 Budú ho riešiť
 Tkačenkov komentár
 Podcast

Komunikácia mala prebehnúť v období rokov 2014 až 2017.

BRATISLAVA. Dohadovali sa, kto bude viceprezidentom Finančnej správy, kto vyhrá výberové konanie na post primára vo vojenskej nemocnici v Ružomberku, ale aj to, ako bude vyzerať vláda po voľbách v roku 2016. Šéf OĽaNO Igor Matovič zverejnil zvyšnú časť zo zhruba 900 správ, ktoré si podpredseda parlamentu Martin Glváč zo Smeru vymenil cez aplikáciu Viber s mafiánskym podnikateľom Marianom Kočnerom v období rokov 2014 až 2017. "Tebe verím úplne, ale občas potrebuješ tiež priložiť polienko, hoc aj spoza oceánu," naznačuje Glváč blízkosť vzťahu s Kočnerom v správe, ktorú mu podľa prepisov poslal v marci 2016. "Je právo verejnosti poznať, akého zvráteneného poskoka mafie máme na poste podpredsedu parlamentu," vyhlásil Matovič o dôvodoch, prečo zverejňuje prepisy, ktoré má podľa jeho slov v rukách už aj polícia. Odkiaľ správy získal, Matovič nezverejnil. Komunikácia okrem iného ukazuje, že Glváč sa s Kočnerom nestretol naposledy v januári 2012, ako tvrdí. Prepisy hovoria minimálne o troch či štyroch stretnutiach, ktoré si dvojica v danom období dohadovala. Jedno sa údajne odohralo v máji 2016 v kancelárii vtedajšieho šéfa Finančnej správy Františka Imreczeho. Konalo sa v nedeľu večer a hneď na druhý deň daniari oznámili, že novým viceprezidentom Finančnej správy sa stane Dušan Pátek. "Pátek predtým ako šéf daňového úradu v Bratislave odobril odpočty daní pre Bašternáka (odsúdeného podnikateľa Ladislava Bašternáka, pozn. red.). Mal to teda za odmenu," vyhlásil Matovič. Imrecze takéto stretnutie popiera a tvrdí, že sa s Kočnerom nikdy nestretol a vôbec ho nepozná. "Stretnutie, ktoré pán Matovič spomínal, sa nikdy neuskutočnilo. Takisto so mnou Martin Glváč nikdy neriešil post viceprezidenta Finančnej správy," reagoval Imrecze pre SME. Podotkol, že po politickej línii patril tento post aj tak koaličnej SNS. Kto konkrétne zo SNS prišiel s návrhom, aby sa viceprezidentom stal práve Pátek, Imrecze povedať nechcel. Stretnutie poprel aj Pátek, ktorý už vo Finančnej správe nepôsobí. "Je to absolútny nezmysel. Rovnako ako aj ďalšie zverejnené informácie z údajnej komunikácie, ktoré sa absolútne nezakladajú na pravde," komentoval Pátek. O Bašternákovi sa v prepise komunikácie z Viberu píše aj inokedy. Keď sa Kočner pýta, prečo podnikateľa začali stíhať. "Vidím, že sa budem musieť s gambinom (Kočner tak zvykol označovať Daniela Lipšica, pozn. red.) poponáhľať, lebo to Lacko neustojí..." píše Kočner v apríli 2016 s tým, že NAKA začala trestné stíhanie. Glváč ho odporúča na "N", čo by mohol byť šéf SBS Bonul Norbert Bödör, ktorý je v rodinnom vzťahu s bývalým policajným prezidentom Tiborom Gašparom.   Prepisy ukazujú aj na ďalšie stretnutia dvojice, o ktorých sa dosiaľ nevedelo. Začiatkom júna 2016 si Kočner dohadoval stretnutie s Glváčom. „Stavíš sa u mňa?“ pýta sa v sobotu 4. júna o 21.56 h. „Kamery vypnem :-) :-) :-),“ dodáva. O dva dni, v pondelok 6. júna, píše Kočner Glváčovi, či je ešte v Prahe. Navrhuje mu odvoz domov. „Ide mi o 20.00 z Prahy do Ba prázdny jet, tak keby si chcel zviesť, je Ti k dispozícii. Šoféra pošli samého.“ Glváč reaguje, že je s „predsedom“ a idú tiež lietadlom. Glváč zrejme asistoval Kočnerovi aj v kauze, v ktorej je Kočner teraz obvinený. Cez Viber spolu v júli 2016 diskutovali o okolnostiach problematického zápisu na katastri v Pezinku v prospech Kočnerových protivníkov Simone Mojžišovej a Pavlovi Jánošíkovi. Išlo o kauzu Gatex, v ktorej sa Kočner sporil s bývalými obchodnými partnermi o pozemky v rekreačnej oblasti Kučišdorfská dolina. „Všetko som preposlal. Kedy chcete stretko? Kto príde?, pýta sa Glváč Kočnera 14. júla o 19.35 h. V júli 2016 sa spolu dohadujú aj na stretnutí počas augustového výletu na jachtách v Chorvátsku. „My sme na Mljete a ideme na Korculu dnes. To sa asi budeme míňať,“ píše Glváč Kočnerovi 16. augusta o 10.06. V správach spresňuje, že má loď typu Ferretti 76. Zverejnené prepisy ukazujú aj slovnú potýčku medzi Glváčom a Kočnerom za to, že Glváč sa pred podnikateľom Fedorom Flašíkom preriekol a prezradil, že zástupcu riaditeľa Slovenskej informačnej služby navrhoval Kočner. "Dnes to trepol Fedor," píše Kočner poslancovi Smeru. "A tebe už naozaj j...?" reagoval Glváč, ktorý prerieknutie popieral. SIS reagovala stanoviskom, v ktorom upozornila, že v rámci nej "nenastali žiadne personálne zmeny, ktoré by zodpovedali obsahu predmetnej údajnej komunikácie dotknutých osôb". "Personálne obsadenie pozícií námestníkov riaditeľa SIS sa v dotknutom čase a ani následne totiž nemenilo. V tejto časti tak obsah uvedenej komunikácie ani objektívne nemôže zodpovedať skutočnosti," odkázal hovorca SIS Branislav Zvara. Z komunikácie vyplýva, že Kočner s Glváčom mali okrem spriaznenej novinárky Martiny Ruttkayovej v týždenníku Plus 7 dní dosah aj na spravodajskú televíziu TA3. Koncom marca 2016 napísal Kočner Glváčovi, že sa nevie spojiť s "Gúčikom". Pravdepodobne naráža na Michala Gučíka, ktorý bol v minulosti šéfom TA3. V správach sa spomína aj adresa na Margarétovej ulici, kde má Gučík dom. "Tlačovka bude budúci utorok 10.30 v Crown plaza," oznamuje ďalej Kočner 30. marca. Glváč mu píše, že "Mišo" tam už nie je a tlačovku treba zariadiť inak. Kočner reaguje podráždene a hovorí, že s Mišom chcel doladiť len podrobnosti, lebo ešte predtým to dohodol s "Ivanom". To by mohol byť majiteľ TA3 Ivan Kmotrík. Keď sa Glváč pýta, k čomu chce Kočner robiť tlačovku, ten odpovedá "Sme veľká rodina" so smajlíkom. Po chvíli dodá "Boris skončil". TA3 naozaj odvysielala Kočnerovu tlačovku naživo v utorok 5. apríla, niekoľko dní potom, ako si písali Kočner s Glváčom. Kočner na tlačovke rečnil takmer trištvrte hodiny, naznačil, že líder strany Sme rodina Boris Kollár môže byť zapletený do vraždy a obvinil ho, že kopal do budúcej matky svojho dieťaťa. Spravodajská televízia sa spomína aj na inom mieste, keď Kočner vybavuje, aby televízia TA3 odvysielala priamy prenos jeho tlačovej besedy o Danielovi Lipšicovi. „Prosím stretko. Čím skôr. Téma DL,“ nalieha Kočner 5. októbra o 14.58 h. Glváč mal podľa komunikácie s Kočnerom kamarátsky vzťah. Blahoželal mu napríklad k meninám a viackrát si dohadovali stretnutie. Niekedy, keď Glváč dlhšie neodpisoval, pýtal sa Kočner, čo sa deje. "Schôdzuješ?" pýtal sa Glváča, ktorý ako podpredseda parlamentu vedie aj schôdze. Po niekoľkých hodinách bez odpovede dodal? "Alebo piješ?". Glváč mu na druhý deň vysvetľoval, že viedol schôdzu a mal pokazený telefón. V jednej časti si Kočner pýta od Glváča životopis Lebockého. Z konverzácie nie je jasné prečo, no môže ísť o bývalého poslanca Smeru a šéfa poľovníkov Tibora Lebockého. V správach sa dvojica venuje aj tomu, že Glváč ako vtedajší minister obrany zháňal Kočnerovi maskáče. Podnikateľ mal záujem o staršie, aké sa nosili za socializmu. "Topánky budú nové, ostatné z múzea, bude to treba vrátiť. Neva?" pýtal sa minister Kočnera. Cez svoje kontakty mu mal zabezpečiť aj výsledok výberového konania na post primára vo vojenskej nemocnici v Ružomberku. Kočner sa prihováral za to, aby sa na toto miesto dostal bratranec bývalého námestníka generálnej prokuratúry Ladislava Tichého. Posledná správa cez Viber je z 10. novembra 2016. Sú to tri smajlíky od Kočnera. Zrejme následne prešli na komunikáciu cez zašifrovanú aplikáciu Threema. Až 24. júla 2017 totiž Glváč píše Kočnerovi opäť cez Viber. "Utopil som telefón a na novom nemám threemu starú, takže môžem len takto. Idem v stredu do BA.“ V časopise Plus 7 dní vyšiel dva dni pred tým článok o tom, ako si Glváč a Andrej Hrnčiar z Mosta-Hídu zaobstarali plážové apartmány pri sebe neďaleko Zadaru. Článok mal titulok On griluje, ja chodím na trh. "Som myslel, že Ti ho Hrnčiar ugriloval :-),“ reaguje na Glváčovu správu o utopenom mobile Kočner. Dodáva, že on si vždy na dovolenku nosí záložný mobil. „Dvojičku – presnú kópiu.“ Glváč mu odpovedá s uznaním: "Ty si bol vždy predvídavý.“ Prvú časť komunikácie Glváča s Kočnerom zverejnil Matovič ešte v utorok. Dvojica si v nej písala o tom, ako má Kočner vybaviť "riadený rozhovor" v Plus 7 dní s Glváčom, v ktorom by si politik vylepšil obraz v očiach verejnosti. Podpredsedu parlamentu vtedy rozčúlili články denníka SME o tom, že si kúpil byt od firmy, ktorá bola v sfére vplyvu podnikateľa Ladislava Bašternáka. "Mám rozhovor napísaný. Mohol by som to vo štvrtok niekde nechať?" pýtal sa Glváč Kočnera. V reakcii na Matovičovu výzvu, aby odstúpil z postu podpredsedu parlamentu, Glváč komunikáciu s Kočnerom nepoprel. Snaží sa ju skôr zľahčovať a tvrdí, že v nej nie je nič, čo by ho diskreditovalo. V stredu zároveň oznámil, že na Matoviča podáva trestné oznámenie. "Igor Matovič by mal okamžite zverejniť svoj zdroj informácie, lebo ak ide o únik z vyšetrovacieho spisu, tak sa dopúšťa trestného činu marenia spravodlivosti," vyhlásil Glváč. V najnovšom vyhlásení, ktoré zverejnil na facebooku, zopakoval, že sa s Kočnerom nestretol od roku 2012. "Zverejnená údajná komunikácia a hodnotiace úsudky Igora Matoviča nesedia s realitou," napísal. V Smere na druhú časť zverejnenej komunikácie nereagovali. Na otázky SME neodpovedali ani z centrály Smeru, ani z Úradu vlády. Ešte v utorok podpredsedovia Smeru Juraj Blanár a Richard Raši reagovali tým, že sa najprv musí preukázať pravosť komunikácie. Blanár tiež povedal, že je na Glváčovi, ako sa zachová. Kým predseda koaličného Mosta-Hídu Béla Bugár po prvej časti komunikácie povedal, že je na rozhodnutí Smeru, či Glváč zostane vo funkcii podpredsedu, po zverejnení druhej časti už pripustil, že komunikácia je toxická. "Jej pravosť však musí potvrdiť polícia. A ak to potvrdí, som presvedčený, že sa neudrží na poste podpredsedu Národnej rady," povedal.


Kučová odvrátila mečbal a v pozícii kvalifikantky vyhrala turnaj v Dothane

DOTHAN. Slovenská tenistka Kristína Kučová sa ako kvalifikantka stala napokon víťazkou dvojhry na turnaji ITF World Tennis Tour v americkom Dothane (dotácia 80 000 USD, zelená antuka vonku). Dvadsaťosemročná rodáčka z Bratislavy zdolala v nedeľňajšom finálovom súboji domácu Lauren Davisovú, šestku singového pavúka, za 158 minút 3:6, 7:6 (9), 6:2 a tešila sa zo zisku už jedenásteho singlového titulu na ženskom okruhu ITF, prvého po štyroch rokoch a zároveň najvýznamnejšieho. Kučová nezačala duel dobre, v prvom sete ťahala za kratší koniec, keď v ňom prehrávala 0:4 i 1:5. Slovenka v druhom sete naopak viedla 3:0 aj 5:2, ale musel rozhodnúť až tajbrejk. V skrátenej hre za stavu 6:7 odvrátila Kučová jeden mečbal americkej súperky a premenila štvrtý setbal (11:9). Rozhodujúce dejstvo už patrilo jednoznačne slovenskej tenistke - dvakrát prelomila servis Davisovej, viedla už 4:0 a napokon sa tešila z celkového triumfu v Dothane. Kristína Kučová (SR) - Lauren Davisová (USA-6) 3:6, 7:6 (9), 6:2 /za 158 minút/


Z vraku sovietskej ponorky v Nórskom mori uniklo žiarenie

Nameraná rádioaktivita nie je rizikom pre ľudí, ani pre ryby a iné morské živočíchy.

OSLO. Nórski vedci zaznamenali únik malého množstva rádioaktivity z vraku sovietskej jadrovej ponorky Komsomolec, ktorá sa pred 30 rokmi potopila v Nórskom mori. Informovala o tom vo štvrtok agentúra AP. Hilde Elise Heldalová z nórskeho Inštitútu pre výskum morí (IMR) však ubezpečila, že úrovne rádioaktivity zaznamenané v okolí ponorky nie sú také vysoké, aby vyvolávali znepokojenie. Nepredstavujú preto riziko pre ľudí, ako ani pre ryby a iné morské živočíchy. Experti IMR namerali v blízkosti vraku ponorky na jadrový pohon rádioaktívne žiarenie s intenzitou približne 100 becquerelov (Bq) na liter. Priemerná úroveň rádioaktivity v Nórskom mori je pritom zhruba 0,001 Bq/l. V niekoľkých vzorkách vody odobratých z ventilačného potrubia ponorky a z jeho blízkosti boli zaznamenané oveľa vyššie hladiny rádioaktívneho cézia, než je bežné vo vodách Nórskeho mora. V ďalších vzorkách sa však zvýšené hodnoty cézia nenašli. Členovia nórsko-ruskej expedície pod vedením Heldalovej odobrali vzorky z potrubia, v ktorom zaznamenali úniky rádioaktivity už ruskí vedci v 90. rokoch a v roku 2007. Expedícia odštartovala v sobotu v nórskom prístave Tromsö a vzorky z miesta potopenia odobrali pomocou na diaľku ovládanej ponornej sondy. Hladiny cézia v oblasti Nórskeho mora sú vo všeobecnosti veľmi nízke a potopená ponorka sa nachádza vo veľkej hĺbke (1700 metrov), takže uniknutá rádioaktivita sa rýchlo rozptýli v okolitej morskej vode. Lokalita pritom nie je bohatá na ryby. Pri požiari a následnom potopení ponorky K-278 Komsomolec zo 7. apríla 1989 zahynulo 42 zo 69 námorníkov na palube. Vo vraku plavidla sa stále nachádza jadrový reaktor a dve nukleárne hlavice.


Orbán ubezpečoval Turecko, že zostáva jeho priateľom

Maďarský premiér v Ankare lákal tureckých podnikateľov.

BUDAPEŠŤ, ANKARA. Maďarsko zotrvá pri svojich priateľoch a stojí na strane Turecka, povedal v piatok v Ankare maďarský premiér Viktor Orbán v otváracom prejave maďarsko-tureckého obchodného fóra. Podľa agentúry MTI premiér zdôraznil, že priateľstvo s Tureckom nie je jednorazovou záležitosťou. "Zotrváme pri svojich priateľoch, aj keď je to nepohodlné," dodal Orbán. Predseda maďarskej vlády vyzval tureckých podnikateľov, aby Maďarsku venovali pozornosť, pretože podľa jeho slov je to najbezpečnejšia krajina Európy, má nízke dane a ako člen Európskej únie je súčasťou 500-miliónového trhu. Turecký premiér Binali Yildirim pripomenul, že vlani v lete došlo v jeho krajine k podlému pokusu o štátny prevrat a že aj vtedy sa ukázalo, kto je skutočným priateľom Turecka. "Jedným z nich je Maďarsko, ktoré sa dôrazne postavilo na stranu tureckého národa a odsúdilo pokus o puč," cituje MTI slová predsedu tureckej vlády. Dôsledkom pokusu o puč bolo v Turecku aj výrazné obmedzenie slobôd. Bezpečnostné sily zatkli desaťtisíce ľudí, medzi nimi učiteľov, vojakov, sudcov, úradníkov či novinárov. Odôvodnením bolo zakaždým sympatizovanie s údajným strojcom pokusu o prevrat, Fethullahom Gülenom.


Členské štáty NATO vyjadrili podporu vzdušnej operácii v Sýrii

Spojenci zo Severoatlantickej aliancie schvaľujú vzdušné útoky v Sýrii, ktoré vykonali USA, Británia a Francúzsko.

BRUSEL. Spojenci zo Severoatlantickej aliancie schvaľujú vzdušné útoky v Sýrii, ktoré v noci na sobotu vykonali USA, Británia a Francúzsko. Vyhlásil to generálny tajomník NATO Jens Stoltenberg. "Spojenci vyjadrili svoju plnú podporu tejto operácii zameranej na zníženie schopnosti sýrskeho režimu disponovať chemickými zbraňami a odradiť ho od ďalšieho chemického útoku proti sýrskemu ľudu," uviedol Stoltenberg. Zástupcovia USA, Británie a Francúzska oboznámili ďalších členov Aliancie o svojom postupe, ktorého rozsah označili sa limitovaný a zameraný výlučne na schopnosť sýrskej vlády nasadzovať v boji chemické zbrane. "Chemické zbrane nemožno používať beztrestne a nemožno dopustiť ani to, aby sa takáto činnosť stala normou. Sú totiž bezprostrednou hrozbou pre celý sýrsky ľud, ako aj pre našu spoločnú bezpečnosť," uvádza vo vyhlásení šéf NATO. "Pred úderom spojenci NATO vyčerpali všetky iné možnosti na riešenie tejto záležitosti diplomatickými a politickými cestami. Keďže to Rusko zablokovalo, nezostala už iná alternatíva. Netvrdím, že sa tým vyriešili všetky problémy, ale je to lepšie, než ak by sa nespravilo nič," dodal podľa agentúry AP generálny tajomník Severoatlantickej aliancie.


V rakúskom lyžiarskom stredisku zomrel po páde lavíny Čech

PRAHA. V rakúskom lyžiarskom stredisku Kühtai zahynul v sobotu popoludní pod lavínou 27-ročný Čech, uviedla agentúra APA. Masa snehu ho strhla počas pešej túry, na ktorú sa vydal s 28-ročným krajanom.Pod snehom zostal iba mladší Čech. Zával ho strhol so sebou asi 50 metrov. Druhý kolega ihneď volal záchranárov. Obaja rekreační športovci sa vydali cez severnú stenu na Zwölferkogel (2988 m) a ďalej na peší chodník na východnej strane smerom k Speichersee Finstertal (2335 m). Keď sa pohybovali vo veľmi strmom teréne pozdĺž jazera, z neznámych príčin sa okolo 15:30 uvoľnila lavína. Vzhľadom na to, že muži so sebou nemali lavínové vybavenie, s hľadaním sa začalo až po príchode záchranárov. Tým pomohol špeciálne vycvičený pes, muža ale dostali z lavíny už mŕtveho, uvádza portál Novinky.cz.Tri lavínové jazyky sa uvoľnili v sobotu aj pri mestečku Reutte, pričom spadli na nemeckú stranu hraníc. Záchranári vyhrabali spod snehu päť ľudí, z ktorých jeden bol už mŕtvy. Koľko ľudí ale masa snehu uväznila, nie je zatiaľ jasné, pátranie preto pokračuje.


KOMENTÁR MÁRIUSA KOPCSAYADokážeme vyklčovať, čo sa za Mečiara zasialo?

Moc si zvykla byť mocnejšia, ako jej prináleží a občan slabší, ako by mal. No nesťažuje sa a volí si tento svoj údel znovu a znovu.

Motív Mečiarových amorálnych amnestií zaznel na rozlúčke s prezidentom Michalom Kováčom hneď niekoľkokrát. A nie náhodou. Ako povedal prezident Kiska, sme povinní vyrovnať sa s touto kapitolou histórie „nielen preto, lebo to dlhujeme prezidentovi Michalovi Kováčovi, ale preto, lebo to dlhujeme sami sebe.“ A podľa Pavla Demeša by malo „Slovensko vykopať zo zeme sud s jedom, čo otravuje takmer dvadsať rokov našu zem.“ Volanie po zrušení amnestií v intenzite porovnateľnej so slávnostnými delostreleckými salvami naozaj nie je len snahou o potrestanie vinníkov. Z tejto právnej svojvôle a množstva ďalších praktík spájaných s vládnutím Vladimíra Mečiara totiž na Slovensku vyrástla a rozbujnela tradícia, ktorej trpké plody prehĺtame dodnes. Od chvíle, keď sa vyhli spravodlivému potrestaniu ľudia spojení s takými závažnými skutkami, ako je únos či vražda, odvíja sa beztrestnosť dnešných hriešnikov, neochota odhaliť dépéháčkarske kauzy, či podozrenia smerujúce k Smeru. Lipnutie Mečiara a jeho kolegov na moci a vtedajšia politická (ne)kultúra pripomína dnešnú neschopnosť politikov vyvodiť politickú zodpovednosť. Ak si kedysi vládna moc zvykla, že chce ťahať za nitky v polícii, v prokuratúre, že môže „vyšetrovateľa kopnúť do gúľ“, tak kto by dnes odolal pokušeniu metodicky usmerňovať mužov zákona, aby si prudko posvietili najmä na svedka či novinárov konajúcich vo verejnom záujme. Ak sa kedysi stali symbolom moci koaličné trojky, dnes už nad politickými nomináciami nik ani len obočie nezdvihne. No a rozdávanie majetkov v divokej privatizácii nahradili mohutné veľtoky eurofondov či verejných zákaziek. Bez škrupulí, bez zábran, vyhrali sme voľby, zvyknite si. A veru, moc si zvykla byť mocnejšia, ako jej prináleží a občan slabší, ako by mal. No nesťažuje sa a volí si tento svoj údel znovu a znovu. Lebo len občan a jeho vôľa môže vykopať jedovatý sud zo zeme a vyklčovať burinu tradícií, ktoré sa zasiali za Mečiara a ktoré v menšej či väčšej miere zveľadila každá slovenská vláda. Koniec-koncov to dlhujeme aj Michalovi Kováčovi, ktorý si pre svoj postoj vytrpel predsa len viac než väčšina z nás. Tento text ste mohli čítať vďaka tomu, že platíte za obsah. Vážime si to.


Pakistanský súd nerozhodol, či prepustí na kauciu zadržanú Češku

Terezu zadržali pred dvoma mesiacmi s deviatimi kilogramami heroínu.

ISLAMABAD. Pakistanský súd v sobotu nerozhodol o prepustení na kauciu v prípade Češky Terezy, ktorú na letisku v Pakistane zadržali v januári s deviatimi kilogramami heroínu. Zadržaná tak ostáva naďalej v pakistanskom väzení, informoval spravodajský server Novinky.cz. Podľa citovaného vyjadrenia hovorkyne českého ministerstva zahraničných vecí Ireny Valentovej je ďalšie pojednávanie naplánované na 20. marca, pričom v tomto prípade sú ďalší obvinení. Podľa Valentovej trvalo sobotňajšie vypočutie zhruba 15 minút, pred sudcu predstúpila Češka spoločne s ďalšími obvinenými. K žiadosti o prepustenie Češky na kauciu, ktoré podal jej obhajca, sa súd vôbec nevyjadril. Tereza tak podľa vyjadrenia hovorkyne ostáva vo väznici v pakistanskom Láhaure v krídle pre ženy. Na pojednávaní sa zúčastnil aj český honorárny konzul, ktorý s Terezou krátko hovoril a odovzdal jej list od rodiny. Ďalšie pojednávanie bude 20. marca. Valentová dodala, že by pred súd mali byť predvedení ďalší dvaja obvinení, pričom presný počet obvinených v tomto prípade nie je známy. Češka Tereza je vo väzbe od 10. januára, kedy ju colníci zadržali na letisku v pakistanskom Láhaure. V dvojitom dne kufra údajne ukrývala deväť kilogramov heroínu. Tereza prešla cez dve kontroly a chystala sa nasadnúť do lietadla do Abú Zabí v Spojených arabských emirátoch, odkiaľ mala pokračovať do Írska. Terezin právnik Čaudhrí Džavád sa obáva, že vyšetrovanie skončí až v závere tohto roka. Za pašovanie drog hrozia v Pakistane vysoké tresty, výnimkou nie je ani trest smrti. Česká diplomacia upokojuje, že trest smrti sa voči cudzincom neuplatňuje. Potvrdzuje však to, že dostať Terezu z pakistanského väzenia bude veľmi ťažké, pretože Česko nemá s Pakistanom žiadnu dvojstrannú zmluvu o vydávaní odsúdených na výkon trestu.


AKTUALIZOVANÉDaniari vraj pripravili na Remetu trestné oznámenie, na políciu neodišlo

Stavebná firma Dúha buduje tunel Višňové za 410 miliónov eur

BRATISLAVA. Na stavebnú firmu Dúha prešovského podnikateľa Miroslava Remetu vraj finančná správa pripravila vlani trestné oznámenie pre machinácie s daňami, no nikdy neodišlo na políciu. Informáciu zverejnila podpredsedníčka parlamentu Lucia Nicholsonová (SaS). Tvrdí, že finančná správa po prípade developera Ladislava Bašternáka kryla ďalší podvod. Remetova firma stavia tunel Višňové, najdlhší tunel na Slovensku za bezmála pol miliardy eur. Finančná správa pochybenia odmieta a popiera, že by existovalo nejaké trestné oznámenie. „Kriminálny úrad pokračuje vo vyšetrovaní, preto nemohol trestné oznámenie doteraz vypracovať,“ tvrdí hovorkyňa daniarov Patrícia Macíková. Denník N zas tvrdí, že má k dispozícii trestné oznámenie, ktoré daňoví kriminalisti spísali ešte v septembri 2016. Podrobne v ňom podľa novín opisujú podozrenia, že Dúha neodviedla na rôznych daniach asi 1,1 milióna eur. Podnet na začatie vyšetrovania zo septembra 2016 na políciu nikdy neprišiel a preverovanie bolo zastavené vlani v auguste, keď sa mali vypočúvať svedkovia, tvrdí Denník N. Aj hovorkyňa prokuratúry Jana Tökölyová novinám potvrdila, že v informačnom systéme prokuratúry neevidujú žiadne vyšetrovanie stavebnej firmy Dúha ani jej manažérov. Podozrivé transakcie robila vraj Dúha v rokoch 2013 až 2016. „Štatutárni zástupcovia spoločnosti Dúha neoprávnene znižovali vlastnú daňovú povinnosť, a to tak, že uplatňovali účelové náklady na základe faktúr od vyššie uvedených spoločností,“ píše sa v dokumente, ktorý podľa Denníka N vyzerá ako podnet na začatie vyšetrovania. Daň z príjmov si cez nafúknuté náklady údajne znížila o 629-tisíc eur. Cez fiktívne obchody navyše rozpočet pripravila vraj o ďalších 482-tisíc eur na dani z pridanej hodnoty (DPH). Medzi podozrivé transakcie daniari zariadili napríklad faktúry od firiem, ktoré záhadne zanikli, nedokázali predložiť doklady o obchodoch alebo sú s Dúhou spriaznené. Ako napríklad faktúra na 815-tisíc eur, ktoré mala Dúha zaplatiť ako „sprostredkovateľskú odmenu“ hotelu Borovica na Štrbskom Plese, ktorý tiež patrí Remetovi. Finančná správa preto podozrieva Remetu a troch členov predstavenstva stavebnej firmy Dúha, že o fiktívnych obchodoch vedeli. Daňoví kriminalisti už vlani vo firme Dúha urobili raziu a zobrali si účtovníctvo, no pred Vianocami doklady vrátili. Daniari odmietajú, že by tým Dúhe nadržiavali a umožnili spätne pozmeniť účtovné doklady. „Je to klamstvo, z účtovníctva máme vyhotovené fotokópie, ktoré sú riadne zaprotokolované, takže spätne sa v ňom nič pozmeňovať nedá. Je to bežný postup a so zaprotokolovanými kópiami potom pracuje nielen kriminálny úrad, ale aj polícia,“ tvrdí Macíková. Samotná Dúha konkrétne podozrenia nekomentovala, tvrdí len, že ide o klamstvá a pokračovanie v jej diskreditácii. „Viac ako štyridsať kontrol, dožiadaní a preverovaní dopadlo bez nálezu, pokút či dorubenia daní, nie sme si ani dnes vedomí žiadneho prebiehajúceho konania proti nám, naopak, podnety na začatie trestných konaní boli riadne prešetrené, uzavreté a v súčasnosti sú neaktuálne,“ píše vedenie podniku v stanovisku pre médiá. Remeta vlastní Dúhu cez cyperskú firmu. Ročný obrat stavebnej firmy je zhruba 30 miliónov eur, predvlani dosiahol dvojnásobok. Za osem rokov vykázala celkový zisk 6,5 milióna eur. Okrem verejných zákaziek na výstavbu diaľnic sa v minulosti podieľala na rekonštrukcii košických električkových dráh či rekonštrukcii bratislavských internátov Mladosť. Dvakrát čelila návrhu na vyhlásenie bankrotu, súd oba návrhy zamietol. Z verejne dostupných dát vyplýva, že Dúha nie je medzi daňovými dlžníkmi a má naďalej registráciu na DPH, hoci pochybným firmám ju daniari automaticky berú.


Novú zastávku sprejazdnia v stredu

Na dočasnej zastávke na Námestí SNP budú zastavovať električky číslo 1 a 8.

STARÉ MESTO. Na Námestí SNP oproti Starej tržnici pribudla nová električková zastávka, ktorú sprejazdnia v stredu. Ide o dočasnú zastávku pre linky číslo 1 a 8 v smere jazdy z Hlavnej stanice do Petržalky a tiež z Ružinova na Námestie Ľudovíta Štúra. Bratislavský magistrát ju postavil za 20-tisíc eur po otvorení trate cez Starý most, a teda pre električky jazdiace do Petržalky. Z Obchodnej ulice bola totiž doteraz najbližšie zastávka pre linku číslo 1 až na Šafárikovom námestí, ktoré je od nej vzdialené vyše kilometra. Štandardne sa pritom zastávky mestskej hromadnej dopravy stavajú zhruba štyristo metrov od seba. Dočasná zastávka na Námestí SNP je už druhou v poradí. Magistrát totiž ešte v auguste postavil a sprejazdnil dočasnú zastávku aj na Kamennom námestí, na ktorej zastavuje linka číslo 3 z Rače smerom do Petržalky. Od stredy na nej zastavuje už aj linka číslo 4 na ceste do Dúbravky. „Dočasná párová zastávka na Námestí SNP pred Starou tržnicou spolu s dočasnou zastávkou na Kamennom námestí má slúžiť cestujúcej verejnosti na pohodlnejší a komfortnejší spôsob prepravy pri prestupovaní cestujúcich na trase, ktorá spája centrum mesta s Petržalkou v oboch smeroch, aby ušetrili čas a rýchlejšie sa dostali tam, kam potrebujú,“ uviedla hovorkyňa magistrátu Ivana Skokanová. Obe dočasné zastávky však na jar 2017 zrušia. Vystrieda ich totiž jedna trvalá zastávka – pod Manderlákom, kde sa zbehnú linky z oboch terajších zastávok. Bude viedenského typu, čiže vyvýšené nástupište bude slúžiť chodcom aj autám, ako aj pri Blumentáli. Zastávku malo pritom postaviť ešte bývalé vedenie mesta, to na ňu však zabudlo.


Majiteľ Hustlera ponúka desať miliónov dolárov za kompromitujúci materiál na Trumpa

Flynt už v minulosti organizoval podobné kampane.

WASHINGTON. Majiteľ amerického pornografického časopisu Hustler ponúka desať miliónov dolárov za informáciu, ktorá by umožnila začatie procedúry impeachmentu prezidenta USA Donalda Trumpa. Vo vyhlásení, ktoré vo svojom dnešnom vydaní zverejnil denník The Washington Post, majiteľ Hustlera Larry Flynt píše, že neočakáva, že by Trumpa zradil niektorý z jeho priateľov-milionárov. Je však presvedčený, že sa nájde dostatok uvedomelých ľudí, pre ktorých je desať miliónov veľká suma. Za príčinu na podanie návrhu na ústavnú obžalobu prezidenta (tzv. impeachment) považuje Flynt Trumpovo "sprisahanie s nepriateľským štátom s cieľom sfalšovať voľby, podnecovanie k občianskym nepokojom podporou neonacistov a napáchanie škôd na vnútornej politike prostredníctvom konfliktu záujmov". Trumpovi vyčíta aj klamstvá, nekompetentnosť, presadzovanie príbuzných do verejných funkcií a odstúpenie od parížskej klimatickej dohody. Flynt pripomenul, že v minulosti už organizoval podobné kampane - týkali sa bývalého predsedu Snemovne reprezentantov Boba Livingstona a senátora Davida Vittera. Flynt prípadných informátorov ubezpečil, že telefonáty či korešpondencia budú prísne dôverné. Všetky informácie o Trumpovi musia byť získané zákonnou cestou a magazín Hustler si vyhradzuje právo zverejniť ich, uvádza sa vo Flyntovom vyhlásení. Biely dom k Flyntovej iniciatíve zatiaľ nezaujal stanovisko, poznamenáva agentúra AP.


Čím nahradiť nezdravé potraviny? Siahnite po prospešnejších variantoch

Pri možnostiach, aké nám dnes ponúkajú reťazce a obchody s bio a zdravými potravinami, má každý na výber.

Hovorí sa, že naše staré mamy sa nezaoberali tým, či má niečo prívlastok bio, racio, gluten free alebo light, a predsa sa stravovali dobre a zdravo. Ak sa však nebudeme riadiť rôznymi stravovacími trendmi, ktoré sa menia zo sezóny na sezónu, zistíme, že ani to nie je celkom pravda. O mnohých nevýhodách klasických potravín a ich dlhodobom dopade na ľudské zdravie sa veľa nevedelo. Hoci sa rôzne výskumy súvisiace so životným štýlom a stravovaním zrejme nikdy nezastavia a informácií bude pribúdať, to, čo vieme teraz, môžeme využiť v náš prospech. Stačí siahnuť po zdravších alternatívach a v primeranej miere ich zakomponovať do našej životosprávy. O jeho negatívnych účinkoch na zdravie sa vie už dávno, najzásadnejším problémom však je to, že ho máme v strave priveľa. Je totiž skrytý aj v potravinách, v ktorých by sme ho vôbec nečakali a konzumujeme ho v rafinovanej, teda upravenej forme. Ak ho chcete v jedálnom lístku obmedziť a vymeniť za niečo iné, lekári odporúčajú siahnuť napríklad po stévii, ktorú označujú za ideálnu nízkokalorickú náhradu cukru. Obsahuje tiež veľké množstvo vitamínov a minerálov. Ďalšími alternatívami sú trstinová melasa, prípadne kokosový cukor. Do bežných ovocných jogurtov výrobcovia pridávajú toľko aditív, že prívlastok „ovocný“ má veľmi ďaleko od pravdy. Ovocná zložka býva často percentuálne poddimenzovaná, prípadne sú takéto jogurty vyrobené iba z aróm a farbív, nehovoriac o ďalších pridaných látkach. Najlepšie je preto kúpiť si poctivý biely jogurt a dochutiť ho vlastným čerstvým ovocím. Bežne kupované cereálie a chrumkavé zapečené müsli vo forme granoly sú často plné cukrov. Müsli síce môžu mať renomé zdravej potraviny, veľakrát sú však iba prezlečenou sladkosťou. Najlepšou voľbou je teda pripraviť si takéto raňajky podľa seba a budete presne vedieť, čo konzumujete. Použite teda ovsené vločky s ovocím, orieškami či strúhaným kokosom a doslaďte ich trochou medu. Na svete údajne existuje až 40-tisíc odrôd tejto obilniny, no pre mnohých má svoje nenahraditeľné miesto v kuchyni práve biela ryža. Niekedy sa však oplatí skúsiť aj niečo nové a v tomto prípade zdravšie. Výskumy dokazujú, že ak bielu ryžu nahradíte hnedou, dostaví sa pozitívny efekt na organizmus – zníži sa riziko vzniku cukrovky, zvýši sa ochrana pred kardiovaskulárnymi chorobami a vysokým krvným tlakom a niektoré štúdie jej pripisujú aj preventívne účinky pred rakovinou. Pre vysoký podiel antioxidantov sa podobnými vlastnosťami vyznačujú aj červená a čierna ryža. Cestoviny rovná sa múka a to najčastejšie biela. Ak sa ich neviete vzdať, siahnite radšej po celozrnných a bezvaječných. Ak chcete vyskúšať niečo úplne iné a nahradiť cestoviny zdravším prírodným variantom, vyskúšajte quinou. Bezlepková a výživná obilnina plná proteínov a vitamínov sa označuje aj ako zlato Inkov. Je bohatá na mangán, horčík, kyselinu listovú a ďalšie živiny a pripravíte ju podobne ako ryžu na rôzne spôsoby. Ak sa venujete náročnému cvičeniu, zrejme poznáte športové nápoje, ktoré sa označujú aj ako iontové či hypotonické. Obsahujú minerály a hydratujú počas intenzívneho športového výkonu. Často sú však plné cukrov, aróm a farbív. Ich zdravšou prírodnou alternatívou je kokosová voda, v ktorej nechýbajú proteíny, vláknina, vitamíny, minerály, elektrolyty a aminokyseliny. Ide o prírodný izotonický nápoj, podporuje svalovú výkonnosť a neobsahuje takmer žiadne tuky. V jeho konzumácii treba dodržiavať striedmosť, napriek tomu je však lepšie, ak si ovocie doma usušíte sami. Balené sušené ovocie totiž zvykne obsahovať síru a aj problémové „éčka“. Ako konzervanty predlžujú ich životnosť, avšak majú aj svoje riziká. Ideálnym riešením je teda zainvestovať do vlastnej sušičky.